Ixxukjati. Iżda ma skantajna xejn.

Ftit huma dawk li kienu emmnu li Joseph Muscat ma kien jaf xejn dwar dak li kien qed iseħħ taħt imnieħru.

Meta fl-2016, kien irrifjuta li jkeċċi lil Konrad Mizzi u lil Keith Schembri meta dawn inqabdu li kienu ħolqu kumpanniji sigrieti fil-Panama, kien ta ħjiel qawwi li hu kien imdaħħal magħhom.

U konna fhimna li l-kumpanniji fil-Panama ma jinħolqux biex "jinżamm il-ġid fihom" kif ried ibellagħhielna Konrad Mizzi.

Fhimna li kienu fasslu roadmap biex iwettqu sensiela ta' serqiet fid-dawl tax-xemx u li dak li kien inkixef dwar il-kumpanniji tal-Panama kien biss ħjiel.

Ftit huma dawk li emmnu li Joseph Muscat kien innoċenti.

Meta qabad u ddeċieda waħdu li jagħti l-proklama lil Melvyn Theuma, iżda mbagħad lil sħabu tal-Kabinett kien immanipulahom b'mod biex ġiegħelhom jaqblu li ma tingħatax proklama lil Yorgen Fenech, konna fhimna mill-ewwel li kien qed jabbuża mill-awtorità legali biex iħares l-interessi personali tiegħu.

Mhux ċar dan l-interess personali x'kien.

Iżda l-fatt li ppermetta lil Keith Schembri fil-kamra waqt li kien qed jirċievi informazzjoni dwar il-qtil ta' Daphne anki tul iż-żmien li Yorgen Fenech kien meqjus bħala persuna suspettata, kien ħjiel importanti.

Qed jiġi f'moħħi l-filmat li fih jidher ta' Joseph Muscat u ta' dik il-mara rgħiba, vojta u vanituża li għandu, jaqbżu u jixxalaw bil-fliexken tax-xampanja f'idejhom għall-kant ta' 'ma tagħmlu xejn ma' Joseph tagħna' .

Filmat li fih dehru qishom f'xalata f'xena li xejn ma taqbel mad-dinjità tal-kariga ta' prim ministru u mal-bini li hu residenza uffiċjali tal-mexxej tal-pajjiż.

Iżda kien sinjifikanti l-fatt li dak il-filmat spiċċa biex ixxandar.

Dehru fih bħallikieku neħħew balla minn fuq l-istonku, huwa u jaqbżu u jogħlew bħall-ħallelin li jkunu wettqu serqa kbira u, b'xorti għalihom, irnexxielhom igħadduha lixxa.

Dehru bħallikieku qed jifirħu talli kien tneħħa piż minn fuq spallejhom u bħallikieku kienu qed isikktu lil ġwejjef bħal Evarist Bartolo li kien jaf x'kienu wettqu, iżda li ma kellux il-kuraġġ iċanfarhom fil-beraħ.

U bħallikieku kienu qed isikktu lil xakall politiku bħal Chris Fearne li baqa' b'xiber imnieħer hu u jistenna ċans li jaħtaf it-tmexxija li spiċċa ma wasallu qatt.

Il-koppja Muscat kienu f'ewforija għax ħasbu li kienu għaddewha lixxa tassew.

Issa ilna nafu għal żmien mhux ħażin li Yorgen Fenech kien preżenti għal dik ix-xalata.

Dakinhar biex jiċċelebra kien ħa miegħu rigali li jiswew l-eluf.

Sirna nafu wkoll li, dak iż-żmien, Yorgen Fenech kien qed iqatta' ħafna żmien ma' Melvyn Theuma.

Kien qed jipprova jikkalmah u jżommu milli jikxef l-għawwar u forsi – dejjem jekk il-biżgħat li kellu Melvyn Theuma kienu fondati – kien ukoll qed jikkunsidra kienx jeħtieġ li jinqatel Melvyn Theuma .

Jidher li huwa mistenni li jitfaċċaw provi li Yorgen Fenech kien qed jipprova jserraħ moħħ Joseph Muscat li ma kienu ser jinqabdu qatt.

Li kienu ser ikomplu jgawdu l-flus li kienu serqu mingħajr ma jkun hemm xi Daphne Caruana Galizia li tikxfilhom kollox .

"Ma tagħmlu xejn ma' Joseph tagħna" tabilħaqq.

Minkejja l-fatt li, għal diversi xhur u snin, kellna dan il-ħjiel ċar kollu, bosta huma dawk li kienu ttamaw li Malta ma kellhiex prim ministru mgħaddas sa xfar għajnejh fil-ħmieġ tal-korruzzjoni u li kien lest li jgħin biex jitgħatta assassinju li kien twettaq biex dan il-ħmieġ jibqa' mistur.

Bosta huma dawk il-pajjiżi li kienu mmexxijin mit-tiranni li l-imġieba tagħhom kienet waħda ta' mistħija għal pajjiżhom.

Uħud mill-gvernaturi li kellna ma tantx ħallew togħma tajba warajhom.

Iżda dan b'ebda mod ma jista' jiġi paragunat, minn żmien Gonsalvo Monroy 'l hawn, mal-ħniżrijiet li wettaq Joseph Muscat.

Bosta huma dawk li kienu ttamaw li l-korruzzjoni twettqet minn wara dahar Joseph Muscat, il-prim ministru tal-Aqwa Żmien.

Iżda issa ma jistax jibqa' jitwemmen.

Kif lanqas jista' jitwemmen Robert Abela meta jgħid li ma kien jaf b'xejn dwar dan il-ħmieġ qabel illum.

Meta jgħid hekk ikun qed jigdeb.

Robert Abela kien intuża bħal biċċa għodda minn Joseph Muscat meta dan kien għamel attentat biex jgħaddiha lixxa dwar il-kriminalità li twettqet taħt imnieħru.

Iżda Abela ma kienx vittma tal-manipulazzjoni ta' Joseph Muscat: kien kompliċi b'għajnejh miftuħin beraħ.

Biżżejjed wieħed jiftakar li f'Novembru li għadda kien preżenti fil-kamra tal-kabinett meta l-ministri kienu ngħataw informazzjoni dwar dak li kien qed igħid Yorgen Fenech dwar il-korruzzjoni kbira li kienu mdaħħlin fiha ċerti rjus kbar.

F'Novembru kienu jafu bid-dettalji kollha tal-iskandlu tal-kuntratt maħmuġ tal-Montenegro.

U minkejja dan, waqt li kien qed jistagħad għall-voti biex isir mexxej tal-partit, lill-votanti wiegħedhom il-kontinwità.

Kien hu wkoll li attakka lil dawk li kienu qed jipprotestaw, għajjarhom b'sedizzjoni u għamlilhom sejħa biex immorru lura f'darhom u "jħalluna niggvernaw".

L-ewwel impenn tiegħu bħala mexxej tal-partit kien żjara lil Joseph Muscat fid-dar tiegħu f'Burmarrad u ppoża miegħu għar-ritratti.

U kienet għadha lanqas għaddiet ġimgħa minn dakinhar li ħa l-ħatra li ma laqgħax uffiċjalment lil Joseph Muscat f'Kastilja.

Dan ma kienx kollox.

Spiċċa wkoll biex ħatar lil Muscat bħala konsulent tiegħu.

Robert Abela ma jagħmilx parti minn xi ġenerazzjoni mġedda tal-klassi politika tagħna.

Lil Evarist Bartolo u lil Chris Fearne ma jagħmlilhomx għajb.

Eżatt bħalma għamel Evarist Bartolo, stqarr li jinsab diżgustat bi ħmieġ li kien ilu jaf bih xhur sħaħ.

U eżatt bħal Chris Fearne, baqa' ma fetaħx ħalqu meta dan il-ħmieġ imxajtan kollu kien qed jinħema, u dan biex seta' jħares is-setgħa politika li kellu.

Iżda hu agħar minn dawn it-tnejn għaliex issa għandu wkoll il-wiċċ li jigdeb dwar ir-rwol tiegħu f'dan il-ħmieġ kollu.

Nhar il-Ġimgħa waqt il-konferenza stampa, Robert Abela wera' kemm huwa ipokrita.

Meta wieġeb lil Jacob Borg tat- Times of Malta , li dakinhar stess kien xandar l-istorja tal-kuntratt tal-Montenegro flimkien mar- Reuters, huwa staqsa kemm ir- Reuters u tat- Times of Malta kienu ilhom jafu bl-iskandlu.

Ried bħal speċi ta' jimplika li r- Reuters u tat- Times of Malta żammew mistura l-informazzjoni għal raġunijiet tattiċi meta, kif fakkar fil-konferenza stampa, huwa d-dmir ċiviku ta' ċittadin li jinfurma lill-pulizija minnufih b'xi delitt li jkun twettaq u li jkun sar jaf bih.

Ejjew neżaminaw din l-istqarrija biċċa biċċa.

L-ewwel, Robert Abela ried ibellagħha li huwa kien sar jaf bl-iskandlu tal-kuntratt maħmuġ tal-Montenegro mir-rapport li it- Times of Malta ta' nhar il-Ġimgħa.

Dak li stqarr huwa gidba.

Tal- Malta Today xandru rapport fis-sens li l-membri tal-kabinett kienu ġew infurmati sa minn Novembru li għadda dwar l-istorja tal-ħmieġ tal-korruzzjoni tal-Montenegro .

Mir-ritratt li jidher hawn taħt, jidher ċar li Robert Abela kien preżenti għal laqgħa tal-kabinett li fiha kienet ingħatat din l-informazzjoni.

Ilu jaf bil-ħmieġ u, minkejja dan, f'Jannar lil Konrad Mizzi kien innominah biex iservi fuq istituzzjoni internazzjonali u għadu sal-lum m'għamel xejn biex ikeċċieh mill-grupp parlamentari.

U dan biex ma nsemmix kif baqa' sal-lum jixgħal ix-xemgħat quddiem ix-xbieha ta' Joseph Muscat.

Bħala mexxej tal-partit u prim ministru, m'għandux il-kuraġġ li jżomm 'il bogħod minnu.

It-tieni, huwa minnu li huwa dmir ċiviku taċ-ċittadin li jinforma lill-awtoritajiet dwar suspetti ta' aġir kriminali.

Ma jafx Robert Abela li meta ċittadin jasal biex jagħmel dan, jispiċċa jiġi mgħajjar bħala traditur?

Barra minn dan, l-awtoritajiet għandhom vizzju li jagħlqu għajnejhom meta jfeġġu provi dwar l-imġieba ta' politiċi.

Joseph Muscat, Keith Schembri, Konrad Mizzi, Chris Cardona u oħrajn kienu ġew rappuratati lill-awtoritajiet għal għexieren ta' drabi.

U qatt ma ġara' xejn.

Xogħol il-ġurnalisti m'huwiex dak li jieħdu post l-awtoritajiet u li jilbsu ż-żarbun tagħhom.

Xogħolhom huwa li jinfurmaw lill-pubbliku dwar ħwejjeġ li l-awtoritajiet jippruvaw jostruhom.

It-tielet, jekk huwa minnu li huwa d-dmir ċiviku li ċittadin jinforma lill-awtoritajiet dwar delitti li jkun sar jaf bihom, huwa proprju hu l-ewwel wieħed li jinsab ħati għal dan in-nuqqas.

B'xorti ħażina, fil-biċċa 'l kbira tal-każijiet, min ikun jaf b'delitt u ma jikxifx m'huwiex ħati ta' ksur ta' liġi.

Li kieku dan kien il-każ, Edwin Brincat il-Ġojja, Johann Cremona u ħafna oħrajn diġà jinsabu maqfulin il-ħabs wara li dawn ammettew fil-qorti li Melvyn Theuma kien tkellem magħhom dwar il-qtil propost ta' Daphne Caruana Galizia.

Ħadd minnhom ma kien kixef lil Theuma.

M'għandniex xi ngħidu, hemm differenza bejn dmir ċiviku u dmir legali.

Iżda meta l-mexxejja politiċi jonqsu li jkunu ta' eżempju fl-imġieba tagħhom, in-nies bla ma trid tibda' wkoll tillaxka.

Robert Abela m'huwiex il-personifikazzjoni tas-salvazzjoni li jeħtieġ pajjiżna mill-ħmieġ u l-korruzzjoni li ħalla warajh Joseph Muscat.

U minkejja dan, kif wera' l-aħħar stħarriġ, jidher li m'hemmx alternattiva għalih.

Elezzjoni bikrija issa hi kważi ċerta.

U bħal dik ta' Ġunju 2017, l-elezzjoni li ġejja jriduha sservi ta' assoluzzjoni għad-dnubiet ta' Robert Abela u tal-Partit Laburista.

Assoluzzjoni għall-kriminalità, l-gideb, is-serq u l-qtil permezz tal-leġittimità tal-appoġġ popolari.

Lill-Partit Laburista ma nagħtihx tort sa barra.

Huwa l-Partit Nazzjonalista li huwa fid-dmir li jipprovdi lill-pajjiż b'alternattiva li jkunu jistgħu jittamaw għaliha n-nies.

Issa ilni żmien twil nirċievi messaġġi mingħand uħud li qed jagħmluli sejħiet biex nifhem il-ħtieġa li tal-Labour jiġu xkupati mis-setgħa u li għandi nagħti l-appoġġ tiegħi lill-PN ta' Adrian Delia.

Dawn jidher li jemmnu li għandi dmir ċiviku li nagħmel dan.

Dmir ċiviku li skonthom għandu jieħu s-sopprevvent fuq dak li tgħidli l-kuxjenza u li nitkellem meta jidhirli li għandi nitkellem.

Jien nwieġeb billi ngħid li l-veru dmir ċiviku huwa dak tal-PN li qiegħed hemm biex joffri alternattiva minn prim ministru alternattiv li n-nies ikollha fiduċja fih.

Jekk dan id-dmir il-PN m'huwiex lest li jwettqu, jien ċertament mhux lest li ma nagħmilx dmiri.

Previous: Giddibin u ħallelin bil-provi Next: Għaliex jeħtieġ li nissieltu window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Jekk jegħreq hu, jegħrqu oħrajn miegħu

Kien ikun ferm aħjar li kieku rabba xi ftit tal-esperjenza fit-tmexxija ta' organizzazzjoni kwalunkwe qabel tgħabba bil-piż tal-ħatra bħala prim ministru u bħala mexxej tal-Partit Laburista.

L-imġieba tiegħu fil-konfront ta' Chris Cardona qed tkun waħda dgħajjfa.

Li kieku Robert Abela għamel żmien bħala president ta' xi għaqda tal-kollezzjonisti tal-bolli jew ta' xi klabb tal-boċċi, kien jasal biex jifhem li m'għandu qatt jagħmilha fatta li l-membri l-oħra tal-organizzazzjoni ser joqgħodu kif hu jkun jixtieq li jqiegħedhom.

Setgħa bħal din teżisti biss fil-ħolm.

Saħansitra anki min f'idejh ikollu poter assolut, lil dawk ta' taħtu jkollu jidlikhom bix-xema', jxaħħamhom, iheddidhom u jasal għal kompromessi magħhom biex iġiegħelhom joqgħodu għar-rieda tiegħu.

Il-gvern ta' Robert Abela sar gvern li jmexxi skont dak li jkun jixtieq li jseħħ.

Ilu ġranet sħaħ jipprova jserraħ l-irjus – kif ukoll rasu stess – li Chris Cardona ser jagħmel dak li l-partit tiegħu jistenna minnu.

U peress li l-għażla kienet li jew jirriżenja minn deputat kap jew inkella jibqa' f'postu, kliem il-prim ministru kien patetiku.

U l-bieraħ filgħodu Robert Abela deherlu li għandu jkomplu jagħfas : 'Lil Chris Cardona għidtlu li nixtiequ jitlaq u hu ser iwarrab fis-sigħat li ġejjin'.

Il-boċċa s'issa għadha ma resqitx qrib biżżejjed tal-likk.

U għaldaqstant ser ikollna nieħdu paċenzja u nistennew sakemm Robert Abela, hu u jimbotta għarqan xraba, jqarreb il-boċċa viċin biżżejjed.

Robert Abela mhux biss kien mingħalih li għandu s-setgħa jordna lil Chris Cardona x'għandu jagħmel.

Jidher ukoll li l-manuvra ta' Cardona baqa' ma fehmhiex.

Għaliex Chris Cardona m'hu xejn ħlief bomba tal-ħin li appik tisplodi.

Għall-mument, ejjew inwarrbu fil-ġenb il-kummiedji li kien għamel: kien ikun xurban regolarment waqt il-ħin tax-xogħol, kien isiefer safriet ta' lussu imħallsin mill-gvern bħallikieku kien xi xejk Għarbi Sawdit taż-żejt, fil-konferenza tal-partit kien għamel diskors dwar daqqiet bil-mannara lill-avversarji politiċi, ħa doċċa kiesħa f'burdell iżda kellu biżżejjed enerġija għal avventura sesswali bejn tlieta, u l-bqija.

Robert Abela, għal ebda waħda minn dawn ir-raġunijiet ma jrid lil Chris Cardona jwarrab minn deputat mexxej tal-Partit Laburista.

Ir-raġuni li jridu jwarrab hi li Chris Cardona huwa taħt suspett li kellu xi involviment fl-assassinju ta' Daphne Caruana Galizia.

Qed inkun ġeneruż bl-użu tal-kelma 'involviment' għaliex ismu qed jissemma' ta' spiss fil-qorti b'rabta mal-ippjanar, mal-finanzjament u mat-twettiq tal-assassinju.

Veru li huwa kunsidrat innoċenti sakemm ma jiġix pruvat il-kuntrarju.

Iżda l-Partit Laburista ċertament ma jistax ikompli bi Chris Cardona f'kariga importanti fi ħdanu bħallikieku ma ġara' xejn.

Issa jista' jagħti l-każ li, jien u nikteb, Chris Cardona jkun diġà tefa' r-riżenja tiegħu.

Jew inkella dan jista' jseħħ "fis-sigħat li ġejjin".

Iżda huwa fatt li ma' kull minuta li tgħaddi bi Chris Cardona fil-kariga, Robert Abela qed jidher dejjem aktar dgħajjef.

Robert Abela diġà żbalja meta ddeċieda li jinnegozja ma' Chris Cardona, bniedem li m'hu xejn ħlief terrorista.

Jiġifieri huwa bniedem li mhux ser jaħsibha darbtejn li jibda' jfajjar bil-mannara metaforika.

Robert Abela qed jipprova jirraġuna ma' bniedem li m'għandux il-ħila li jirraġuna.

Bi dgħjufija liema bħalha, qiegħed il-karti kollha fuq il-mejda u b'hekk stieden lil Chris Cardona biex ikompli jċekknu f'għajnejn il-poplu.

Għandi nifhem li għad jasal mument li fih Chris Cardona jkollu jwarrab.

Iżda qed jagħmilha ċara li hu ser iwarrab meta jkun lest li jagħmel dan u mhux meta jordnalu Robert Abela.

Lil kieku l-PN ma' kienx immexxi minn persuna li, b'paragun ma' Robert Abela, huwa alternattiva fjakka, l-Partit Laburista bħalissa jinsab f'nofs ħuġġieġa.

L-inkwiet li hemm fi ħdanu tarah b'għajnejk u tmissu b'idejk.

U dawn qed jitqatlu bejniethom mhux dwar min ser jilħaq flok min.

Qed iwaħħlu f'xulxin għall-korruzzjoni li twettqet tul dawn l-aħħar 7 snin u għall-assassinju li seħħ bl-iskop li x-xmara tax-xaħam tibqa' għaddejja.

Chris Cardona m'huwiex biss jiġġieled biex iżomm is-setgħa.

Qed jiġġieled ukoll biex ma jitlifx mill-impunità li gawda sal-lum.

Għaliex jekk jegħreq hu, ser ikun hemm bosta oħrajn – b'Robert Abela b'kollox – li ser jegħrqu miegħu.

Previous: Lawrence Cutajar qed jigdeb?

Jew inkella nesa'?

Next: Araw x'jiġri meta jkunu l-ħallelin li jfasslu l-politika nazzjonali window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Araw x'jiġri meta jkunu l-ħallelin li jfasslu l-politika nazzjonali

Agħtu daqqa t'għajn lejn din l-istorja li xandret The Shift News dwar Lionel Gerada , disk-jockey li għamel isem hu u jwerżaq "Joseph!", "Joseph!" fil- mass meetings tal-Labour.

Kien galoppin ta' Konrad Mizzi.

Issa l-ħallelin għandhom drawwa li jxommu lil xulxin minn seba' mili bogħod u dawn it-tnejn kienu saru qaqoċċa.

Lionel Gerada kien għoddu kielha l-għatba tal-qorti minħabba l-involviment tiegħu f'numru kbir ta' kawżi dwar frodi: kien it-tip li jordna x-xogħol u jibqa' ma jħallasx u li jiffalsifika dokumenti.

Bniedem b'karattru bħal dan kien wieħed ideali biex jorganizza l-manifestazzjonijiet pubbliċi tal-Awtorità tat-Turiżmu u fl-istess waqt iberbaq kemm jiflaħ miljuni.

Fil- Facebook tgħidx kemm ogħxa bil-ferħ għall-fatt li, dan is-sajf, Ibiza se tkun magħluqa minħabba l-imxijja Covid u għalhekk mhux ser ikun hemm ix-xalar tas-soltu.

Skont Lionel Gerada: "Jeħtieġ li naħtfu din l-opportunità".

Ferħan se jtir bil-problemi tas-saħħa li hemm f'Ibiza, iridna naħtfu din "l-opportunità" u qed jiċċelebra t-tbatija li għaddejjin minnha n-negozji f'din il-gżira kif ukoll l-eluf ta' ħaddiema qiegħda li tgħidx kemm ser jiggustaw lil Lionel Gerada jferfer ġwinħajħ u jinqata' mill-art mgħoxi bil-pjaċir.

Li kieku Lionel Gerada ġab ruħu b'dan il-mod għaliex in-negozju personali tiegħu ser igawdi minħabba t-tbatija tal-kompetituri f'Ibiza, din kienet tkun kwistjoni ta' nuqqas ta' grazzja.

Tistgħu timmaġinaw sid ta' ristorant li jdendel tabella mal-bieb tiegħu bil-kliem: "Issa jkollkom tieklu hawn għax ir-ristorant ta' ħdejna inħakem minn nar f'inċident".

Iżda jeħtieġ niftakru li Lionel Gerada huwa uffiċjal anzjan fil-bord tal-Awtorità tat-Turiżmu ta' Malta u għaldaqstant huwa uffiċjal tal-istat.

U fejn għandu x'jaqsam dak li huwa jirreferi għalih bħala " music-related tourism ", huwa l-ambaxxatur ta' Malta u promotur ewlieni.

Fi kliem ieħor, jitkellem f'isimna.

Bl-imġieba tiegħu, Lionel Gerada pinġa lill-Maltin f'għajnejn ħaddieħor bħallikieku huma razza ta' nies rgħiba għall-flus li jaħsbu biss fihom innifishom.

Dak hu li jiġri meta jkun xi ħadd bħal Konrad Mizzi li jagħżel lil min iqiegħed għall-ħatriet.

Previous: Jekk jegħreq hu, jegħrqu oħrajn miegħu Next: Giddibin u ħallelin bil-provi window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Giddibin u ħallelin bil-provi

Ir- Reuters u t- Times of Malta llum xandru dettalji dwar is-serqa kbira tal-Montenegro li permezz tagħha flus tal-Korporazzjoni Enemalta (jiġifieri, flusek, flusi u flus kull min iħallas it-taxxa u ta' kull min jikkonsma d-dawl f'Malta) baqgħu sejrin fil-bwiet ta' Yorgen Fenech, ta' Keith Schembri, ta' Konrad Mizzi u ta' kompliċi mill-Azerbajġan.

Il-kwistjoni hi waħda kumplikata.

U kienet ġiet ikkumplikata apposta bil-ħsieb li l-ħallelin ma jinqabdu qatt.

Daphne Caruana Galizia kienet saret taf aktar milli konna ħsibna li taf meta bdiet tgħarbel is -17 Black , il-kumpannija reġistrata fid-Dubaj li tinsab fiċ-ċentru tas-serqa.

Qatluha.

U mbagħad ta' The Shift News intebħu li kien hemm xi ħaġa tinten sewwa b'dan il-kuntratt li kien sar fil-Montenegro u li l-Enemalta kienet daħlet għalih.

Tar- Reuters u t- Times of Malta issa rnexxielhom jikxfu dak li kien moħbi taħt il-ħama u skoprew dak kollu li kien inħema.

Għad jinkixfu aktar stejjer.

Iżda dak li nkixef huwa aktar minn biżżejjed.

L-Enemalta kienet ħallset €10.3 miljun biex xtrat wind-farm fil-Montenegro mingħand kumpannija finta reġistrata fis-gżejjer Seychelles li, minn naħa tagħha, kienet xtratu biss ħmistax il-jum qabel mingħand kumpannija Spanjola għall-prezz ta' €2.9 miljun.

Għaldaqstant l-Enemalta xtrat oġġett li sa ħmistax qabel biss kien jiswa' terz tal-prezz li spiċċat ħallset.

Ejjew għall-mument nieqfu ftit hawn.

Anki li kieku għadek ma fhimtx għal kollox, dak li seħħ jammonta għal delitt kriminali.

Iċ- Chairman Kevin Chircop, id- Deputy Chairman Sheng Baojie, id-Diretturi Yongxin Gao, Salvu Sant, James Piscopo u Ingrid Zammit Young u s-Segretarju Aron Mifsud Bonnici huma responsabbli li jaraw li l-Enemalta titmexxa' bil-galbu.

Dawn il-persuni, li huma personalment mgħobbijin bir-responsabbiltà li jħarsu l-interessi tal-azzjonisti tal-Enemalta, kienu awtorizzaw in-nefqa ta' aktar minn €10 miljuni għal oġġett li, biss sa ħmistax il-jum qabel, setgħu xtrawh għal €3 miljuni.

Li kieku biss dawn staqsew lilhom infushom il-għala l-Enemalta kienet ser tixtri oġġett mingħand kumpannija li l-ismijiet tas-sidien tagħha kienu moħbijin, kienu forsi jieħdu deċiżjoni differenti.

Tar- Reuters saru jafu li sid il-kumpannija finta reġistrata fil-gżejjer Seychelles huwa Turab Muyasev.

M'hemmx dubju li tal-Enemalta kienu jagħrfu dan l-isem mill-ewwel.

Muyasev huwa isem li hu sinonimu mas-Socar u hu wkoll soċju fin-negozju ma' Yorgen Fenech fl-Electrogas, il-fornitur ewlieni tal-enerġija tal-Enemalta.

Dan il-fatt biss kien messu fetaħ ħafna għajnejn.

Il-kumpannija finta reġistrata fil-gżejjer Seychelles kienet isselfet €3 miljuni mingħand is- 17 Black biex setgħet tixtri il- wind farm tal-Montenegro.

U meta dawn il-flus mislufin intraddew lura, fil-kont bankarju tas- 17 Black ġew depożitati mill-inqas €7.6 miljun.

F'dan l-ammont hemm il-biċċa l-kbira tal-flus żejda li kienet ġiet imġiegħla tħallas l-Enemalta.

Issa jeħtieġ li niftakru wkoll f'dan li ġej. l-ewwel, is- 17 Black kienet intrabtet li tħallas lil Keith Schembri u lil Konrad Mizzi €5,000 kuljum .

U issa sirna nafu li dawn il-flejjes ma kienux qed jitħallsu biss minħabba l-kuntratt tal-Electrogas.

Il-korruzzjoni tagħhom kienu qed jesportawha.

It-tieni, meta x- Shanghai Electric kienet xtrat l-ishma fl-Enemalta, diġà kien hemm sinjali ta' korruzzjoni dakinhar li sirna nafu li tan – Nexia BT kienu irranġaw biex jinfetħu kontijiet għal Cheng Chen, in-negozjatur ewlieni tax- Shanghai Electric .

It-tielet, il-kuntratt tal-Montenegro kien ġie negozjat personalment minn Joseph Muscat u minn Konrad Mizzi.

Konrad Mizzi kien żar il-Montenegro diversi drabi u f'Novembru kien akkumpanjat minn Joseph Muscat fl-istess żmien li f'Malta eluf kienu qed jinġabru fit-toroq biex jeżiġu li jwarrbu .

Ftit jiem wara din iż-żjara, Joseph Muscat ħabbar li kien ser iwarrab.

Ir-raba', Joseph Muscat ħatar lil sieħbu Karl Izzo, coach tal- waterpolo , bħala ambaxxatur għall-Montenegro u dan minkejja l-fatt li dan m'għandu ebda ħiliet f'dik li hi ħidma diplomatika jew relazzjonijiet internazzjonali.

Issa qed jidhru aktar ċari r-raġunijiet il-għala Joseph Muscat kien ħatar lil sieħbu (u jingħad li hu wkoll soċju fin-negozju miegħu).

Il-ħames, Aron Mifsud Bonnici m'huwiex biss is-segretarju tal-kumpannija tal-Korporazzjoni Enemalta.

Huwa wkoll l-avukat personali ta' Konrad Mizzi .

U, kif jidher minn storja li xandar The Shift News xahrejn ilu, kien hu li kkonkluda l-kuntratt fil-Montenegro .

Kienet l-Enemalta li nħadmet minħabba kuntratt korrott li sewa' lil Malta miljuni kbar u li permezz tiegħu gawda s- 17 Black , il-"klijent" ta' Konrad Mizzi.

Is-sitt, tan- Nexia BT kienu ħolqu tliet kumpanniji fil-Panama.

Is-sidien ta' tnejn minn dawn – jiġifieri Keith Schembri u Konrad Mizzi – kellhom igawdu minn ħlasijiet mingħand is- 17 Black .

Sid it-tielet kumpannija, Egrant, allegatament huwa Joseph Muscat iżda l-inkjesta maġisterjali li saret ma sabitx provi dwar dan.

Madankollu provi ġodda li tielgħin fil-wiċċ qed jitfgħu dubji serji dwar il-konklużjoni li kienet inġibdet mill-inkjesta.

Previous: Araw x'jiġri meta jkunu l-ħallelin li jfasslu l-politika nazzjonali Next: Ixxukjati.

Iżda ma skantajna xejn. window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Għaliex jeħtieġ li nissieltu

Għaliex jekk ma nagħmlu xejn, il-qattiela ta' Daphne jgħadduha lixxa.

Għaliex serqulna flus li jridu jintraddu lura.

Għaliex ma nistgħux nittamaw li ssir il-ġustizzja kemm il-darba din l-inġustizzja titħalla għaddejja.

Għaliex jekk ma jiġux ikkastigati, il-politiċi tal-llum u dawk ta' għada jibdew jaħsbu li jistgħu jgħadduha lixxa fuq kollox.

Għaliex il-partiti politiċi m'humiex jiffunzjonaw.

Għaliex mhux sewwa li dawk li għandhom il-flus tgħaddi tagħhom dejjem.

Għaliex jekk ma nagħtux każ, inkunu qed naqblu.

Għaliex waqqgħulna wiċċna l-art mal-bqija tad-dinja.

Għaliex ir-reputazzjoni taqlagħlna l-ħobża tagħna.

Għaliex aħna m'aħniex bħalhom.

Għaliex jeħtieġ li ssir xi ħaġa.

Għaliex inħobbu lil pajjiżna.

Għaliex ma nistgħux nibqgħu ċassi.

Għaliex għandna l-ħila li nirbħu.

Għaliex jeħtieġ li nirbħu.

Għaliex inħobbu lil uliedna Għaliex għadna ma wasalniex.

Għaliex nistgħu naslu.

Għaliex il-familjari ta' Daphne ma nistgħux inħalluhom weħidhom.

Għaliex għandna lil xulxin.

Għaliex nemmnu fis-sewwa Ingħaqad magħna llejla quddiem il-bini tal-Parlament fil-Belt Valletta.

Ilbes maskra.

Żomm id-distanza.

Uża minkbek biex issellem.

U werżaq kemm tiflaħ.

Previous: Ixxukjati.

Iżda ma skantajna xejn.

Next: Keith Schembri iwiegħed window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Keith Schembri iwiegħed

Keith Schembri promised to tell us the truth Tiskanta kif ċerti nies iwiegħdu dak li hu minn ewl id-dinja.

Jumejn ilu Joseph Muscat wiegħed li ser jibqa' disponibbli li jwieġeb il-mistoqsijiet tal-pulizija.

Għaliex?

Jaqaw issa għandna għażla?

Hawn xi ħadd li għandu l-jedd li jaħrab milli jwieġeb il-mistoqsijiet tal-pulizija?

Jaqaw Keith Schembri qed igħid li hawn xi ħadd li jista' jagħżel li ma jgħidx il-verità?

Il-kwistjoni m'hix dwar dak li igħid u dak li bi ħsiebu jgħid.

Il-kwistjoni hi dwar jekk jistax jitwemmen.

Wara snin sħaħ ta' skiet assolut, snin sħaħ jaħrab il-mistoqsijiet, snin sħaħ ta' theddid, snin sħaħ ta' gideb u wara li ħarab milli jixhed f'kawża li kien għamel huwa stessgħax beża' li jinkrimina ruħu, issa qed iwiegħed li ser jgħid il-verità.

Issa naraw.

Ħa naraw x'ser igħid illum.

Dak il-ħalliel Keith Schembri x'aktarx ser imur il-qorti biex igħid li hu m'huwiex ħalliel.

Iżda x'aktarx ukoll ser igħid li hemm oħrajn.

U ser jipprova jfarafar ir-responsabbiltà fuq ħaddieħor bl-iskuża li kulħadd kien qed iħawwad fil-borma.

Kulħadd kien qed jisraq.

Kulħadd kien qed jigdeb.

Kulħadd kien qed joqtol.

Tinkwieta xejn Keith Schembri.

M'ażniex mgħaġġlin.

Ser nibqgħu hawn sakemm narawkom mgħarrqin taħt l-ilma.

Previous: Għaliex jeħtieġ li nissieltu Next: GUEST POST: Kelmtejn window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


GUEST POST: Kelmtejn

Anġlu Farrugia ċaħad it-talba tal-Oppożizzjoni biex sala fil-Parlament tiġi ddedikata lil Daphne Caruana Galizia.

L-Ispeaker qal li sala msemmija għal ġurnalista li ġiet assasinata għax kienet tikteb kontra l-korruzzjoni, tiġi minn fejn tiġi – Partit Laburista u Partit Nazzjonalista – tkun qed tikser in-newtralita tal-Parlament.

Ħrafa.

Għax lil Anġlu Farrugia, Daphne Caruana Galizia ma tinżillux.

Fl-1984 l-Ispettur Anġlu Farruiga kien arresta lil Caruana Galizia, dak inhar ta' dsatax-il sena, u ġiegħlha tiffirma stqarrija falza (li kien kiteb hu stess) għax inkella kien jerġa' jitfagħha f'ċella fid-dlam, bil-ħitan mċappsa bil-ħmieġ uman u barmil taż-żingu flok toilet fejn kienet inżammet għal 27 siegħa.

Il-Maġistrat, wara Mħallef, David Scicluna kien emmen lil Daphne u m'aċċettax l-istqarrija li ppreżenta Anglu Farrugia bħala xhieda kontriha għax kienet falza u iffirmata b'theddid.

Anġlu Farrugia għandu ħabta kif jitkellem.

Nhar is-Sette Gunio fid-diskors tiegħu faħħar u għamel eroj li dawk in-nies li kienu telgħu l-Belt jipprotestaw għax kien għola il-hobż.

Semma li kienu ttellgħu il-Qorti nies, fosthom nisa, li kienu akkużati li għamlu ħerba mid-dar ta' Cassar Torregiani u kienu akkużati b'serq mill-istess dar.

Imbagħad Anġlu Farrugia ikkritika bl-aħrax lill-protestanti li f'Novembru u Diċembru 2019, inġabru quddiem il-Parlament biex jipprotestaw kontra l-gvern korrott ta' Joseph Muscat u sejħilhom immaturi.

Għal Farrugia li tipprotesta kontra l-Gvern Imperjali huwa eroiżmu u li tipprotesta kontra gvern Malti jgħum fil-korruzzjoni hija xi ħaġa immatura.

Ftit tas-snin ilu, Anġlu Farrugia kien fetaħ investigazzjoni dwar 'serq' ta' petrol jew diesel mill-karozza tal-Kap tal-Opożizzjoni Simon Busuttil.

Simon Busuttil mill-ewwel issospenda lix-xufier tiegħu li għadda minn martirju sakemm l-investigaturi ndunaw li kien hemm xi ħaġa mekkanika ħażina fil-karozza.

Dan l-aħħar l-Ispeaker stqarr fil-Parlament li Konrad Mizzi kien għadu qed jitħallas il-paga sħiħa għax kien qed jibgħat ċertifikat li ma jiflaħx.

L-għada li ssemma' li ġie magħżul il-Kummissarju tal-Pulizija ġdid, Alla jbierek Konrad fieq minn kollox.

Meta wasal mill-Ingilterra sab xi ġurnalisti jistennewħ.

Mizzi qalilhom li kien barra fuq xogħol (ma nafux kienx xogħol għall-gvern jew xogħol privat) u wara marad.

Qalilhom ukoll li kien għajjien għax ġej minn 'long trip'.

Titjira mill-Ingilterra għal Malta tieħu madwar tlett sigħat u ma tissejjaħx 'long haul'.

Xi ħadd kiteb li Konrad Mizzi kien ġej mill-Istati Uniti fejn mar jiltaqa' ma' tal-Vitals (tal-bejgħ tal-isptarijiet biex niftehmu).

Dak veru vjaġġ twil u jgħajjik.

Imma l-Ispeaker ma daħlitlux f'rasu li Konrad Mizzi ma kienx qed jgħid il-verita.

Kullma ried jagħmel kien li jitlob lill-pulizija jiċċekkjaw il-passaport ta' Konrad Mizzi biex jaraw f'liema pajjiżi kien.

Għax jekk Mizzi ma kienx l-Ingilterra allura għamel ċertifikati foloz u b'hekk ikun jista' jiġi akkużat bi frodi.

X'taħseb Sur Speaker?

Ta' min jarha din?

Tgħid ta' min jinvestiga?

L-Aġent Kummissarju Carmelo Magro, dak li waqt il-festin tal-Milied tal-pulizija tat-traffiku qal lil dawk miġbura biex "jissaportjaw lil Parti Laburista li jien tant inħobb," nistħajlu Inspector Clouseau.

Issa Clouseau mhux xi wieħed li jibrilla fl-investigazzjonijiet imma Carmelo Magro jagħmlu jidher qisu Hercules Poirot.

Mela meta Silvio Valletta issemma fix-xhieda fil-Qorti li kien qed jgħaddi informazzjoni dwar l-investigazzjoni lil Keith Schembri u Yorgen Fenech, dritt dritt l-Aġent Kummissarju bagħat għaliħ biex jinterrogaħ u jinvestigaħ, kif titlob il-prassi.

Is-Sur Magro għamilha ċara mill-ewwel li din ma kienitx xi ħaga taċ-ċajt.

'Xi twiegeb fuq dawn l-akkużi, sur Valletta?'

'Kollha ħmerijiet u qlajjiet.

Niċħad kollox.'

'Kollox sew,' wieġbu Magro.

'Tista' tmur.

Grazzi tal-koperazzjoni.'

L-Aġent Kummissarju lanqas ġietu f'rasu biex għallinqas jiġbor il-mobile, il-laptop jew forsi xi pendrive li seta' kellu Valletta u li setgħu jitfgħu dawl ġdid fuq l-investigazjoni.

Għal Carmelo Magro iċ-ċaħda ta' pulizija korrot kienet biżżejjed.

Prosit Inspector Clouseau.

Mela espert tal-IT fil-Qorti xehed li hemm possibilta kbira li t-telefon ta' Chris Cardona kien Velbert – fejn hemm FKK Acapuco, il-burdell fejn Christian mar għal threesome ma' qaħba.

Mhux ta' b'xejn ċedieħ il-libell li kien għamel lil Daphne.

Ja nittien.

Previous: Keith Schembri iwiegħed window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-Qorti ma qagħditx togħmodha: Ian Borg huwa giddieb

Sentenza li ngħatat mill-qorti 'l bieraħ bir-raġun għandha twassal għar-riżenja ta' Ian Borg.

Mhux talli mhux ser iwarrab iżda huwa arroganti biżżejjed li jaħseb, anki bejnu u bejn ruħu, li m'għandux għalfejn iwarrab.

Bis-saħħa tas-sentenza tagħha tal-bieraħ, f'kawża li fiha huwa kien xhud, il-qorti ikkonfermatu bħala bniedem li m'huwiex adattat biex iservi fil-ħajja pubblika.

Aqraw dan ir-report li xxandar fil- Malta Independent biex ikollkom sfond.

Din li ġejja hi l-istorja fil-qosor: Seba' snin ilu, Ian Borg kien xtara biċċa art biswit proprjetà tiegħu f'Ħad Dingli, raħal li fih għal xi snin huwa serva bħala Sindku u aktar tard bħala membru parlamentari.

Huwa kien akkwista l-art mingħand persuna li Ian Borg stqarr li kien ilu jafu għal madwar 18 il-sena.

Minkejja l-fatt li kienu ilhom jafu lil xulxin għal dawn is-snin kollha, sid l-art għal żmien twil ma kienx bi ħsiebu jbiegħha.

Iżda f'ġurnata minnhom il-Ħadd filgħodu, wara li kien għamel tmiem il-ġimgħa jixrob ma' żewġ persuni oħra li kienu sensara mqabbdin minn Ian Borg, is-sid iddeċieda li jbiegħ l-art li Ian Borg kien ilu għaliha u, fi spazju ta' 24 siegħa, l-kuntratt ġie ffirmat quddiem in-nutar.

Nies il-bejjiegħ xejn ma ħadu pjaċir bl-iffirmar ta' dan il-kuntratt u dehrilhom li l-prezz tal-bejgħ ta' €10,000 kien baxx wisq.

Uħud minnhom kienu kellmu lil tal- Malta Independent u qalulhom li qaribhom kien marid mentalment u li kellu wkoll il-vizzju tax-xorb u tal-logħob.

Tal- Malta Independent irrappurtaw li l-qraba kienu tal-fehma li Ian Borg kien qabbad is-sensara biex jisfruttaw il-mard mentali ta' sid l-art u biex jirranġawlu l-bejgħ tal-art għal dak il-prezz baxx.

Ian Borg ma kienx ħarrek lil tal- Malta Independent.

Iżda kien ħarrikhom wieħed mis-sensara u Ian Borg tela' jixhed fuq talba ta' dan is-sensar.

Dakinhar li xehed Ian Borg stqarr li, bħas-sensar li ħarrek lill-ġurnal, huwa ma kienx jaf li sid l-art kellu l-mard mentali.

Il-kawża nqatgħet il-bieraħ.

Il-Maġistrat Victor Asciak iddeċieda li r-rapport tal- Malta Independent, għalkemm m'huwiex preċiż f'xi dettalji, kien sostanzjalment korrett.

Il-qorti ma qagħditx togħmodha u qalet li Ian Borg ma setgħax jitwemmen: Il-Qorti ma' ssibx kredibbli x-xhieda tar-rikorrent u ta' Dr. Ian Borg li huma ma' kienux jafu bl-istat ta' saħħa mentali ta' Anthony Scicluna.

Ir-rikorrent jisħaq li l- familji ma' kienux jitkellmu bejniethom u li allura ma' setax ikun jaf.

Madanakollu hija ħaġa ferm u ferm dubjuża u li ma' titwemminx illi f'raħal żgħir bħal ma' hu Ħad Dingli in-nies ma' jkunux jafu li wieħed minnhom, persuna li apparentement kienet maħbuba u magħrufa mar-raħal kollu, kellu problemi ta' saħħa mentali tant kbar illi saħansitra kien jeħtieġlu jiġi rikoverat fl-Isptar Monte Karmeli għal xi żmien.

Dan jgħodd iżjed u iżjed għall-familjari u iktar u iktar meta dawn jgħixu fl-istess lokalita' .

Il-Qorti ssibha ukoll diffiċli ferm biex temmen li Dr. Ian Borg, li ex-admissis kien ilu jaf lil Scicluna għal madwar tmintax-il sena u li kien jaf dwar is-sitwazzjoni ta' ġlied fil-familja tiegħu, ma' jkunx jaf imbagħad dwar l-istat ta' saħħa mentali tal-istess persuna.

Fi kliem ieħor, il-qorti stqarret li Ian Borg huwa giddieb.

Iżda m'hix din ir-raġuni l-għala jeħtieġ li Ian Borg iwarrab: l-importanti hi r-raġuni l-għala gideb.

Ir-rapport li xxandar fil- Malta Independent 7 snin ilu ġie konfermat bħala rapport korrett u veritier.

Ian Borg kien qabbad sensara biex bniedem vulnerabbli magħruf li għandu mard mentali u li għandu l-vizzju tax-xorb, iġiegħluh jixrob u b'hekk jitlaq minn idejh biċċa art li, kieku kien f'sensih, ma kienx ibiegħha.

Ian Borg m'huwiex biss giddieb u bniedem magħruf għall-arja li għandu.

Seraq dik l-art mingħand il-ġirien tiegħu għaliex hekk ried jagħmel.

Ried ikabbar id-dar tiegħu mingħajr ma jħallas prezz ġust għall-art li ried.

Fit-tifsira stretta tal-kelma, din l-istorja m'hix dwar korruzzjoni għaliex ma jeżistux provi li huwa għamel użu mill-kariga tiegħu biex igawdi personalment.

Għalkemm huwa diskutibbli jekk, il-pożizzjoni tiegħu bħala xerrej bħala eks Sindku, membru parlamentari u segretarju parlamentari kellhiex influwenza fuq id-deċiżjoni li ħa bejjieħ mentalment marid u xurban li jbiegħ l-art għal prezz li ma jirriflettix il-prezz veru tagħha.

Li m'hemmx dubju hu li Ian Borg m'hu xejn ħlief bużullieqa li postu żgur m'huwiex fil-ħajja pubblika għaliex dan wera' li m'għandux il-ħila li jġib ruħu b'mod responsabbli bħala membru tas-soċjetà fil-konfront ta' min hu vulnerabbli u li m'għandux il-ħila li jħares l-interessi tagħhom.

U mbagħad ikun hawn min jiskanta li dan Ian Borg jiġi jaqa' u jqum mis-siġar.

Dan huwa bniedem li jasal biex saħansitra jgħaddi b'gaffa minn fuq nies vulnerabbli sabiex jiżgura li tgħaddi tiegħu u jissodisfa r-regħba li għandu.

Imissu jistħi.


Katina ta' ġrajjiet li wasslet għal assassinju

Joseph Muscat illum xehed quddiem bord ta' inkjesta li kien ħatar huwa stess, liema nkjesta qed teżamina r-rwol li seta' kellu l-istat fl-assassinju ta' Daphne Caruana Galizia.

Iżda Muscat mingħalih li għadu fiċ-ċentru tal-univers u, mill-bidu nett, ipprova jaqleb lill-inkjesta ta' taħt fuq.

Qara' stqarrija li kien ħejja bil-quddiem li l-kontenut tagħha kien aktar dwar dak li stenna mill-inkjesta milli dak li seta' b'xi mod jinteressa lill-membri tal-bord.

L-intenzjoni tiegħu kienet waħda ċara: ried jiskredita u jimmina kemm il-proċess u kif ukoll lill-imħallfin li qed imexxuh.

Ried ukoll jassigura li s-segwaċi tiegħu – mhux dawk li kienu preżenti fl-awla iżda dawk li għad jiktbu l-istorja – għandhom jiċħdu l-konklużjoni li għad tinġibed mix-xhieda li ta llum kemm il-darba din ma tkunx konklużjoni li taċċetta mill-bidu sal-aħħar dak kollu li huwa xehed.

U ma waqafx igħid.

Deher trankwill bħallikieku kien qed jindirizza udjenza siekta fil-parlament.

Iżda hekk kif il-membri tal-bord tal-inkjesta bdew jistaqsuh il-mistoqsijiet deher viżibbilment skomdu.

Wiċċi beda' jiħmar, kemmex xufftejh, fettaħ imnifsejh u għolla geddumu bħallikieku ried li jikkalma lilu nnifsu.

Illum Joseph Muscat għamel reċta għal wiċċ il-kittieba tal-istorja bil-għan li jipprova jagħti tibjida lit-triq mudlama li wasslet għar-riżenja tiegħu.

F'mument minnhom ikkwota lil Napuljun u ma tridx tkun għaref wisq biex tifhem ir-raġuni li wasslitu biex isemmih.

Napuljun kien kiteb ittra twila mill-eżilju tal-gżira ta' Sant'Elena u meta Muscat semma' ktieb li jixtieq ixandar, bosta kienu dawk li fehmu x'ried ifisser.

Lill-Imħallfin kien deċiż li ma jippermettilhomx jinterrompulu l-priedka li kien ħejja u xliehom li 'moħħhom biex jiskopru jekk Daphne kellhiex raġun'.

Qalilhom li dan m'huwiex xogħolhom.

Madankollu ta' min igħid li m'hemmx mod aħjar minn dan biex wieħed jasal għal konklużjoni dwar jekk f'Malta tħallietx tinfirex u tixxettel tip ta' impunità li wasslet għall-assassinju ta' Daphne.

Fl-istess ħin, wieħed ikun qed iwarrab darba għal dejjem il-ħrafa li kien werżaq dwarha Joseph Muscat mit-taraġ ta' Kastilja f'Ġunju 2017 fis-sens li Daphne Caruana Galizia kienet ivvintat l-akbar gidba fl-istorja politika ta' Malta.

Il-qofol ta' dak li seħħ dalgħodu kellu jkun dan li ġej: jekk kienx hemm jew le katina ta' ġrajjiet li ngħatat bidu minn deċiżjonijiet li kienu ttieħdu minn Joseph Muscat u li ntemmu bl-isplużjoni ta' karrozza-bomba f'Ottubru 2017.

Fi kliem ieħor, jekk kienx hemm domino effect.

Bl-imġieba tiegħu llum Joseph Muscat ried bilfors jassigura li, kemm il-darba l-bord tal-inkjesta jikkonkludi li tassew kien hemm dan id- domino effect, konklużjoni bħal din ma titqiesx bħala waħda kredibbli mill-pubbliku.

Biex iwassal messaġġ li l-bord tal-inkjesta huwa preġudikat kontrih, huwa xela' lill-Imħallfin li dawn m'għamlu ebda investigazzjoni dwar dak li kien seħħ qabel l-2013.

Argument bħal dan jista' jagħti kull krettu lill-eżistenza ta' domino effect .

Iżda wieħed jeħtieġ jiftakar li ċ-ċirkustanzi li wasslu għall-qtil ta' Daphne kienu bdew qabel tela' hu fil-gvern.

Lill-Imħallfin xliehom ukoll li ma nvestigawx l-imġieba tal-oppożizzjoni u stqarr – b'riferenza ċara għal Adrian Delia – li hu lil Daphne qatt ma kien għajjarha "biċċa blogger".

Stqarr ukoll li Daphne nqatlet minħabba dak li kien seħħ fl-aħħar xhur ta' ħajjitha meta kienet saret politikament "irrelevanti" wara li din warrbet lill-PN.

Huwa stqarr li "Daphne kienet l-Oppożizzjoni".

Ma qalx li Daphne fil-fatt kienet ġurnalista indipendenti li kienet temmen li l-gvern għandu jkun kontabbli għal għemilu.

Għal darb'oħra, lil Daphne ried ipinġija bħallikieku kienet l-avversarju politiku tiegħu u li għaldaqstant kemm hu kif ukoll dawk ta' madwaru kienu ġustifikati li jġibu ruħħom magħha bil-mod li kienu ġabu ruħħom.

Wara kollox dan kien il-metodu li permezz tiegħu kienu jxewwxu lill-partitarji tal-Labour kontra tagħha.

U llum, tliet snin u fuqhom mill-assassinju tagħha, Joseph Muscat għal darb'oħra reġa' xewwex lin-nies tiegħu kontra Daphne Caruana Galizia u wera' li jiġi jaqa' u jqum mill-konsegwenzi ta' mġieba bħal din.

Aktar tard, lill-membri tal-bord tal-inkjesta fakkarhom li kien proprju hu li ħatarhom u li kien hu li tahom it-termini ta' riferenza li fuqu qed ifasslu l-proċess kollu.

Lill-Imħallfin xliehom li m'humiex iwettqu xogħolhom kif suppost u li kienu qed jippermettu lill-membri tal-familja ta' Daphne Caruana Galizia li jimponu l-aġenda tal-inkjesta.

U lil tal-uffiċċju tal-avukat tal-istat xliehom li siktu u li ħallew lilhom infushom li jiġu ntimidati.

Lill-Imħallfin xliehom ukoll li qed jiżfnu għad-daqq tal-familja ta' Daphne.

Lil Daphne pinġiha bħala parti fit-tilwima miegħu u mal-gvern tiegħu u għal ftit ma riedx igħid li Daphne stess għandha tiġi mgħarbla u kontro-eżaminata minn inkjesta li suppost inħolqot biex tgħarbel lill-egħmil tal-istat.

Diffiċli wieħed igħid jekk it-teatrin li assistejna għalih illum kellux xi influwenza fuq il-ġudizzju li l-Imħallfin sejrin jiġbdu hekk kif ilestu r-rapport tagħhom.

Lil Joseph Muscat ma merewħx wara li dan xliehom b'parzjalità li għandha tiskwalifikahom milli jwettqu dmirhom b'mod kredibbli.

Ma skantajt xejn b'dan.

Li skantani kien il-fatt – għallinqas kif rajtha jien – li l-Imħallfin kienu pjuttost kajmani u ppermettew lil Joseph Muscat ipinġi stampa rrilevanti u ħafna drabi kontradittorja, mingħajr ma nterrompewh jew merewh.

Jista' wkoll jagħti l-każ li l-Imħallfin ma xtaqux iħalluh jagħti mpressjoni falza li ried joħloq Joseph Muscat fis-sens li l-proċess kollu huwa preġudikat kontra tiegħu: jista' jkun li, fl-għerf tagħhom, dawn fehmu li l-interruzzjonijiet u l-argumenti sħan setgħu ġiegħlu lis-segwaċi tiegħu jibilgħuha sa griżmejhom li l-proċess tassew huwa preġudikat kontra l-alla tagħhom.

Meta mbagħad bdew il-mistoqsijiet, Joseph Muscat fehem li ma setgħax ikompli jiddefendi d-deċiżjoni tiegħu li jagħti l-kenn lil Keith Schembri u lil Konrad Mizzi minkejja l-kxif tal-Panama Papers bl-istess mod li kien jagħtihom il-kenn fl-imgħoddi.

Fehem li ma setgħax ikompli jgħid li d-deċiżjoni li kien ħa kienet waħda tajba, għalkemm ċertament mhux ser jammetti li kien żbaljat.

Kemm ilu li warrab mis-setgħa, huwa żviluppa skuża ġdida: li ġaladarba, skont hu, kien ġie mixli bħala kompliċi ma' Keith Schembri u Konrad Mizzi, u ġaladarba – dejjem skont hu – m'hemm ħadd aħjar minnu li jaf li x-xiljiet dwaru kienu foloz, huwa assuma li x-xiljiet kontra Keith Schembri u kontra Konrad Mizzi kienu foloz ukoll.

Dan huwa argument infantili għall-aħħar.

Il-provi dwar sħabu kienu pubbliċi u, li kieku tassew kellu r-rieda, seta' jivverifikahom personalment.

Kellu l-motivazzjoni kollha biex jagħmel dan appuntu għaliex hu stess kien qed jiġi mixli – skont hu, b'mod falz – li kien kompliċi.

Li kieku ħeles minnhom u ma tahomx il-kenn li tahom, ħadd ma seta' jixli lil Joseph Muscat (mingħajr il-provi li kienu għadhom ma telgħux fil-wiċċ u li ma kienux jitilgħu fil-wiċċ li kieku huwa tassew innoċenti) li kien kompliċi magħhom.

Kien appuntu l-fatt li ma ħelisx minnhom li kompla sostna l-impressjoni li hu kellu x'jaqsam u kien kompliċi.

Dan huwa l-eżami tal-kredibilità tax-xhieda tiegħu.

Għaliex illum Joseph Muscat ammetta li, dak iż-żmien, kien messu ħa deċiżjonijiet aktar iebsin.

Huwa stqarr li meta kien feġġ l-iskandlu tal-Panama Papers, il-provi bdew jitilgħu fil-wiċċ ftit ftit.

Dan huwa minnu.

Anki bejn iż-żmien meta Daphne kienet xandret l-aħbar għall-ewwel darba u meta l-ICIJ xandret id-dokumenti, l-ewwel impressjonijiet u l-ewwel dubji li feġġew kien messhom ġew iċċarati.

Iżda Joseph Muscat ma jridx jammetti li baqa' m'għamel xejn meta l-informazzjoni bdiet tiġi ċċarata u hekk kif il-provi bdew telgħin fil-wiċċ.

Lil Joseph Muscat, il-membri tal-bord tal-inkjesta qalulu li l-fatt li żamm f'posthom lil Konrad Mizzi u lil Keith Schembri seta' mela lil "xi nies" b'ċerta arja, b'mod li dawn ingħataw x'jifhmu li setgħu jgawdu minn tant impunità li saħansitra setgħu anki joqtlu lil Daphne Caruana Galizia.

Joseph Muscat kien imħejji għal suġġeriment bħal dan u għal darb'oħra għafas fuq l-imħallfin biex dan l-argument iwarrbuh.

Huwa stqarr li jekk il-bord ser jibqa' jsostni li d-deċiżjonijiet li hu kien ħa wara li feġġ l-iskandlu tal-Panama kienu taw bidu għal domino effect li wassal għall-pjan biex tinqatal Daphne biex b'hekk jitgħattew l-iskandli dwar 17 Black u l-Electrogas, il-bord ser ikun qed igħid li Yorgen Fenech huwa ħati.

Hawn wieħed malajr jista' jintebaħ minn liema bir tal-ilma qed jixorbu s-sostenituri ta' Yorgen Fenech.

Din kienet r-raġuni, qal Muscat, li ma kienx qabel li l-inkjesta ssir fi stadu li fih Yorgen Fenech għadu preżunt bħala innoċenti.

Huwa wkoll lissen il-frażi "għandkom tassumu r-responsabbiltajiet tagħkom" b'ton li fakkarni fi frażi simili li kien lissen meta Aaron Bugeja – dak iż-żmien Maġistrat – kien beda' l-inkjesta dwar Egrant.

Din ma kienet xejn ħlief twissija.

Il-kwistjoni dwar tassew kienx hemm domino effect jew le kompliet hu u jipperora quddiem l-Imħallfin.

U fl-istess waqt assuma r-responsabbiltà għad-deċiżjoni li jżomm f'posthom lil Keith Schembri u lil Konrad Mizzi.

Huwa wkoll lissen dan il-kliem: "Jien vittma tal-ġudizzju politiku tiegħi".

U meta lissen dan il-kliem huwa ċaħad li Daphne Caruana Galizia kienet vittma tal-konsegwenzi tad-deċiżjonijiet li jżomm f'posthom lil Keith Schembri u lil Konrad Mizzi.

Huwa ammetta li Keith Schembri seta' evita l-iskandlu tal-Panama mill-bidu nett u sejjaħlu bħala vavu politiku li naqas li jieħu "pariri politiċi" dwar jekk kienx sewwa li joħloq kumpanniji sigrieti fil-Panama.

U waħħal f'Keith Schembri għall-fatt li kellu jwarrab.

Madankollu Joseph Muscat pinġa lilu nnifsu bħala l-vittma tal-egħmil ħażin ta' Keith Schembri.

U mhux ta' Daphne Caruana Galizia.


Muscat giddeb lill-ministri tiegħu

Mill-bidu nett, Joseph Muscat wera' li ma kienx qed jieħu pjaċir bil-mistoqsijiet li kienu qed isiru matul is-sena li ilha għaddejja l-inkjesta dwar il-qtil ta' Daphne Caruana Galizia, u ta' sikwit ipprova jwaħħal fl-avukati tal-familja.

U ma ddejjaq xejn jipprova jwaħħal fl-Imħallfin ukoll.

Xi drabi wera' t-tħassib tiegħu dwar il-kwalità tax-xhieda li semgħu l-membri tal-bord tal-inkjesta u wera' wkoll disprezz ċar lejn xi ministri li kienu jiffurmaw parti mill-gvern immexxi minnu.

Illum kien Joseph Muscat stess li rrefera għall-kwistjoni tal-"kabinett tal-kċina" u, b'mod partikolari, semma' lil Edward Scicluna.

B'ton patronizzanti, huwa ddeskriva lill-ministru tal-finanzi tiegħu bħala bniedem dgħajjef li wieħed jista' jbellagħlu li jrid u li jista' jiġi mġiegħel igħid dak li ma jemminx fih.

Fi ftit kliem, Joseph Muscat stqarr li Edward Scicluna fil-fatt qatt ma ried li juża t-terminu "kitchen cabinet" u li dawn kien kliem li xi ħadd kien bellagħhomlu.

Skont Muscat, il-ministru tal-finanzi – is-suppost ġenju li ħoloq miraklu ekonomiku fl-aqwa żmien – m'għandux il-ħila li, f'inkjesta pubblika li qed tgħarbel l-imġieba tiegħu, jibqa' lura milli jixhed dwar affarijiet li huwa jaf li m'humiex veri kull darba li xi ġurdien xiħ bħal Jason Azzopardi jsemmilu xi frażi bħal, ngħidu aħna, kitchen cabinet.

"Ebda wieħed mill-ministri ma qatt qalli li kienet teżisti xi kitchen cabinet ," stqarr Muscat lill-Imħallfin dalgħodu.

Bħal dak li qallu stqarrija bħal din hi xi prova li l- kitchen cabinet kienet biss ħolma tal-ministri tiegħu!

Jew li l-ministri li xehdu dwarha u li kienu ħassewhom mwarrbin b'xi mod ma kienux qed igħidu s-sewwa.

"M'hix daqshekk ċara," stqarr aktar tard Joseph Muscat lill-Imħallfin meta tkellem dwar dak li kienu xehdu l-ministri.

Il-ministri kollha, ħlief Chris Cardona, xehdu li lil Joseph Muscat privatament kienu talbuh ikeċċi lil Keith Schembri u lil Konrad Mizzi.

U Joseph Muscat, bil-għan li jinstema' ħelu f'widnejn il-partitarji Laburisti, pprova jrattab it-tweġiba tiegħu għal dak li kienu stqarrew il-ministri.

Iżda lill-Imħallfin tal-bord tal-inkjesta ried jurihom fehmtu.

Jiġifieri li l-ministri kienu gidbu u li mhux veru li kienu talbuh ikeċċi lil Keith Schembri u lil Konrad Mizzi.

Din isbaħ issa!


Issa toqgħodx iċċempilli Anton

Ma' Anton Rea Cutajar diġà kelli kwistjoni darb'oħra.

Kien fl-Għid li għadda meta Repubblika kienet ażżardat tilmenta li l-imġieba tal-gvern fil-konfront tal-immigranti kienet waħda llegali li wasslet għall-mewt ta' 12 il-ruħ fuq il-baħar.

Dakinhar kont sejjaħtlu Tiger King , jew aħjar, Tiger Kink .

Dan il-laqam kont slittu mingħand Malcolm Tucker u lis-Sur Anton Rea Cutajar kont għidltu biex "ibusli l-bajd" għaliex kont konvint li jinħaraq b'diskors bħal dan.

U tgħidx kemm inħaraq!

Sa wasal biex heddidni minn fuq it-telefon u kelli nirrappurtah lill-Pulizija.

Il-Pulizija lir-rapport li għamiltilhom ħaduh b'serjetà kbira u, għal xi żmien, bgħatuli l-għassa wara biebi.

Biżżejjed wieħed isemmi li dan il-bniedem f'idejh għandu armi semi-awtomatiċi u huwa sid ta' annimali slavaġ.

U huwa wkoll qrib ħafna tal-Partit Laburista li għadu sal-lum jagħtih il-kenn.

Lil dan inqisu bħal Raubritter li mar lura fiż-żmien u libes iż-żarbun tax- Sherrif of Nottingham ta' żmienna.

Bħalissa għandu kwistjoni ma' Alison Bezzina, l-Kummissarju l-ġdida dwar id-drittijiet tal-annimali li nħatret wara snin twil taħdem f'dan il-qasam.

Din il-ħatra jien appoġġjajtha iżda għall-bidu kont xi ftit bejn ħalltejn għaliex għal dawn l-aħħar 8 snin ftit kienu l-ħatriet f'Malta li kienu msejsa fuq kriterji ta' mertu.

Lil Alison Bezzina ilni żmien twil ma nkellimha iżda naf fiċ-ċert li hi mara ta' prinċipju li m'hix ser tibża' tieħu dawk il-passi li jkunu meħtieġa li jittieħdu.

L-intenzjonijiet tal-gvern li ħatarha jistgħu jkunu differenti.

Ikun dnub jekk il-pjanijiet li għandha f'moħħha jisfgħu fix-xejn, iżda mhux ser inkun jien li niskanta b'dan.

Dan l-imbierek ta' Anton Rea Cutajar mhux biss għandu arja li tqażżek u għandu wkoll ġid li m'huwiex spjegat, iżda huwa wkoll bniedem perikoluż li hedded bil-vjolenza u għandi għalxiex nifhem li jasal biex iwettaqha wkoll.

U jidher li għandu l-ħila li jintimida lill-ministri tal-gvern aktar milli għandu l-ħila li jintimida lil Alison Bezzina.

Dan pajjiżna kien ikun pajjiż aħjar li kieku jkollna aktar nies bħal Alison Bezzina f'ħatriet li permezz tagħhom jkollhom is-saħħa li jieħdu d-deċiżjonijiet.

Wisq nissuspetta li saħħa li tieħu d-deċiżjonijiet mhux ser ikollha u li pajjiżna huwa pajjiż li fih il-Kink m'huwa ħadd ħlief Anton Rea Cutajar.

Dan l-imbierek ċertament jaħseb li huwa tassew il-Kink.

U ma nagħtiħx tort li jaħseb hekk: għaliex għal dan il-bniedem jidher li ma jgħoddux il-liġijiet li jgħoddu għall-bqija tal-poplu.

Min jaf jekk, minħabba l-ħatra l-ġdida li għandha, Alison Bezzina hix ukoll qed iżomm lura milli tgħidlu li dak li nissuspetta jinsab fuq il-ponta ta' lsienha: jiġifieri li tibgħatu jixxejjer.

Sur Anton Rea Cutajar, issa li qrajt s'hawn, toqgħodx iċempilli.


Ħdura u gideb bil-għan li jaqdi lil sidu

Qabadni tqalliegħ fl-istonku tiegħi jien u naqra' l-blog ta' Simon Mercieca u jien u nosserva l-moħħ marid ta' sid l-istess Simon Mercieca, Yorgen Fenech .

Eżatt bħal dawk li jwaħħlu fil-Lhud bħala ġens għall-qtil ta' Ġesù Kristu, Simon Mercieca qed iwaħħal f'binha Matthew għall-qtil tagħha.

Huwa kkwota minn intervista li kien ta Matthew Caruana Galizia lill-kollega tiegħi Carlo Bonini li matulha stqarr li kien ipparkja l-karrozza barra d-dar tagħhom fil-Bidnija minħabba vizzju li kellu li jħalliha barra.

Skont Simon Mercieca, din hija prova li Matthew Caruana Galizia għandu jerfa' parti mir-responsabbiltà għall-assassinju ta' ommu għaliex, li kieku l-karrozza pparkjaha wara l-kanċell, kien ikun aktar diffiċli għall-assassini tagħha li jqiegħdu l-bomba li qatlet lil ommu.

Ser ikollu niġbed l-attenzjoni ta' Simon Mercieca għal dak li hu stess jaf li huwa minn ewl id-dinja.

Li l-loġika tiegħu tfisser li għandna nwaħħlu wkoll fid-ditta li kienet krietilha l-karrozza li fiha tqiegħdet il-bomb, fl-importatur tal-karrozza, fid-ditta li mmuntatha u f'dak li ddisinjaha.

U għandna wkoll inwaħħlu f'Alla talli ħoloq il-ħlejjaq kollha li nħolqu.

Loġika bħal din hi assurda għall-aħħar.

Ikun jaħti ta' delitt kull min ikollu intenzjoni li jwettaq delitt.

Iżda Simon Mercieca din qed isejjħilha "negliġenza" bħallikieku jeżisti xi obbligu li wieħed bilfors għandu jipparkja l-karrozza wara l-kanċell tad-dar biex jiġi evitat qtil.

Iżda din m'hix kwistjoni ta' assurdità: hi biss ħażen imxajtan.

Li kieku kellna nilbsu ż-żarbun ta' Matthew Caruana Galizia, anki għal mument biss, m'hemmx dubju li konna nħossu ċerta ħtija u sogħba għall-fatt li ma kienx sar sforz biex il-karrozza tiġi pparkjata wara l-kanċell tad-dar.

Iżda fl-istess ħin nafu li Matthew ma kellu ħtija ta' xejn għal dak li seħħ.

Eżatt bħalma kienu għamlu dawk li kienu vvalenaw il-klieb ta' Daphne jew dawk li kienu ppruvaw jaħarqulha darha, l-assassini tagħha faċilment setgħu qabżu l-grada tal-kanċell.

L-assassini kienu qed jagħżlu liema triq kienu ser jaqbdu biex jeliminaw lil Daphne u waħda minn dawn kienet li joqtluha permezz ta' tir minn ċertu distanza.

Ibqgħu ċerti li kienu jsibu mezz biex jeliminawha ġaladarba kienu jafu li kienu ser jitħallsu tajjeb mill-klijent tagħhom.

U, wara kollox, in-nies ma jinqatlux minn persuni oħrajn għax jipparkjaw il-karrozza barra l-bieb tagħhom.

Loġika perversa li tmur tgħid li, għax ma tkunx sid ta' garaxx, tkun responsabbli għal tqegħid ta' bomba f'karrozza li tispiċċa biex toqtol lil ommok stess.

Simon Mercieca kiteb li din il-ħdura u dan il-gideb qed jaqlagħhom għaliex l-Imħallfin li qed imexxu l-inkjesta dwar il-qtil ta' Daphne Caruana Galizia kien messhom talbu spjega mingħand Matthew Caruana Galizia.

Skont Simon Mercieca, din tista' tkun spjegazzjoni alternattiva għaliex kien seħħ l-assassinju ta' ommu.

Speċi ta' – dan il-każ huwa aktar probabbli li kien każ ta' matriċidju milli kien qtil iffinanzjat minn sidu Yorgen Fenech bil-għan li jitgħattew delitti kriminali li Daphne Caruana Galizia kienet waslet biex tikxef.

Dan m'huwiex eżerċizzju ta' libertà tal-kelma.

Huwa biss trolling fil-forma estrema tiegħu: bħal meta lil Daphne kienu jsejjħulha saħħara, issa qed jixlu lil binha li kien hu li qatilha.

U din il-ħdura u dan il-gideb qed ixxerridhom persuna mħallsa salarju mill-Università ta' Malta li hi proprjetà tal-Istat.

Nerġa' ntenni li dan m'huwiex eżerċizzju ta' libertà akkademika.

Din m'hi xejn ħlief ħdura u kompliċità fit-twettiq ta' delitt iffinanzjat mill-Università.

U dan l-aġir jeħtieġ li jitwaqqaf.

Jekk Simon Mercieca irid jirrappreżenta lil Yorgen Fenech u lill-interessi tiegħu, mhux biss kontra l-kawża favur il-verità u l-ġustizzja iżda issa wkoll kontra d-diċenza bażika fil-konfront ta' iben li kien l-aħħar bniedem li ra lill-ommu ħajja, għandu jagħmel dan fil-ħin liberu tiegħu mingħajr ma jilbes il-kappell akkademiku tiegħu li jagħtih il-kredibilità falza li għandu.

Dawk l-akkademiċi kollha li kienu wrew it-tħassib tagħhom dakinhar li ġiet assassinata Daphne għandhom jieħdu azzjoni u jitolbu lis-Senat tal-Università li jkeċċu lil dan iż-żibel ta' bniedem.

Jekk jonqsu li jagħmlu dan, ser tbati bil-kbir il-kredibilità akkademika tagħhom.

Previous: Issa toqgħodx iċċempilli Anton .fusion-body .fusion-builder-column-2{width:50% !important;margin-top : 0px;margin-bottom : 0px;}.fusion-builder-column-2 > .fusion-column-wrapper {padding-top : 10px !important;padding-right : 10px !important;margin-right : 0;padding-bottom : 10px !important;padding-left : 10px !important;margin-left : 0px;}@media only screen and (max-width:1024px) {.fusion-body .fusion-builder-column-2{width:50% !important;}.fusion-builder-column-2 > .fusion-column-wrapper {margin-right : 0;margin-left : 0px;}}@media only screen and (max-width:640px) {.fusion-body .fusion-builder-column-2{width:100% !important;}.fusion-builder-column-2 > .fusion-column-wrapper {margin-right : 0px;margin-left : 0px;}} Next: Jitwaħħdu l-interessi ta' Yorgen Fenech u ta' Robert Abela .fusion-body .fusion-builder-column-3{width:50% !important;margin-top : 0px;margin-bottom : 0px;}.fusion-builder-column-3 > .fusion-column-wrapper {padding-top : 10px !important;padding-right : 10px !important;margin-right : 0px;padding-bottom : 10px !important;padding-left : 10px !important;margin-left : 0;}@media only screen and (max-width:1024px) {.fusion-body .fusion-builder-column-3{width:50% !important;}.fusion-builder-column-3 > .fusion-column-wrapper {margin-right : 0px;margin-left : 0;}}@media only screen and (max-width:640px) {.fusion-body .fusion-builder-column-3{width:100% !important;}.fusion-builder-column-3 > .fusion-column-wrapper {margin-right : 0px;margin-left : 0px;}} .fusion-body .fusion-flex-container.fusion-builder-row-2{ padding-top : 0px;margin-top : 0;padding-right : 0px;padding-bottom : 0px;margin-bottom : 0;padding-left : 0px;} window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


L-attenzjoni tagħna jeħtieġ li tibqa' ffukata

Manuel Delia · PODCAST: We've Had Our Fun With Jason's Pilgrimage Jeħtieġ li l-attenzjoni tagħna tibqa' tiffoka fuq dak li hu l-aktar importanti.

Il-lejl li għadda lil Konrad Mizzi qafluħ f'ċella u raqad fiha minħabba l-fatt li l-pulizija għad fadlilha x'tinterrogah dwar suspett tas-sehem tiegħu fil-kriminalità finanzjarja.

U lil Keith Schembri l-pulizija ġabruh dalgħodu għat-tielet darba f'inqas minn tnax il-xahar.

Joseph Muscat, iżda, jinsab fil-kwiet f'daru.

Araw ftit l-ironija.

Dawn huma tlieta minn nies li l-ħniżrijiet li wettqu lanqas biss jipparagunaw mal-ħlas ta' kont ta' lukanda ta' €200 minn naħa tal-familja Fenech.

Dawn huma tlieta minn nies li, flimkien mal-familja Fenech, serqu u ffrodaw lil kull min f'pajjiżna jikkonsma d-dawl u l-ilma.

Għadna sal-lum inħallsu minn imneħirna għall-konsegwenzi ta' din is-serqa u ser ikollna nkomplu nħallsu għaż-żmien li ġej.

Schembri u Mizzi kienu daru d-dinja biex joħolqu kumpanniji sigrieti u biex jiftħu kontijiet bankarji sabiex ikunu jistgħu jaħslu flejjes maħmuġin ġejjin mit-tixħim – kważi $2 miljun fis-sena.

Flejjes li f'siegħa waħda kienu jirċievu daqs il-ħlas tal-kont li tħallas lill-lukanda f'dawk it-tlitt ijiem li Jason Azzopardi għamel fl-Iżrael.

Issa ilna diġà kważi 5 snin li sirna nafu b'dawn il-kumpanniji tagħhom tal-Panama.

U din hi r-raġuni għala n-nies tibda' tixba' tisma' u ddawwar l-attenzjoni tagħha fuq stejjer eċċitanti oħra.

Barra minn dan, din hi r-raġuni wkoll il-għala n-nies għall-ewwel tixba' u mbagħad issir ċinika bir-riżultat li tibda' titfa' lil kollox u lil kulħadd fl-istess keffa.

'Ma jinbidel xejn' 'Dawn kollha tal-istess pezza.'

Dawn hekk iriduna nirraġunaw: għaliex Konrad Mizzi u Keith Schembri ċertament ma jridux isibu ruħħom maqfulin f'xi ċella.

Il-ħallelin moħħom biss biex jisfruttaw is-sens ta' telqa ġenerali li hawn.U biex iġiegħluna nikkonfermaw il-preġudizzji tagħna u ngħidu kemm kellna raġun inkunu xettiċi, jwaddbulna xi ftit stejjer li jqanqlu l-eċċitament.

X'inhuma l-istejjer li qrajna dwarhom dan l-aħħar? 1.

Hemm dak il-proxxmu li għadu sal-lum igħid li teżisti konġura biex tara li Keith Schembri, Konrad Mizzi u Joseph Muscat igħadduha lixxa.

S'hawn nasal biex naqbel.

M'għandniex xi ngħidu, din il-konġura teżisti u ilha teżisti sa minn qabel l-2013.

U din hi r-raġuni li kien biss proprju dalgħodu li tnejn minn dawn it-tlieta nqaflu f'ċella fil-kwartier ġenerali tal-puliizja: minħabba l-eżistenza ta' konġura bejn il-kapijiet tal-mafja, politiċi korrotti, membri diżonesti tal-korp tal-pulizija u impjegati tal-gvern kompliċi.

Iżda issa bħal donnu daħal fix-xena il-kredu ta' McCarthy: fl-istess konġura qed jitwaddab kollox u kulħadd.

It- Times of Malta kemm il-darba qed tkun fiċ-ċentru tal-mira u dan minkejja l-fatt li allaħares ma kienitx hi biex wasalna s'hawn.

U bis-saħħa tax-xogħol siewi tal-pulizija, Keith Schembri u Konrad Mizzi qed jiġu nterrogati.

Li kieku ma kienx għax-xogħol li wettqet it- Times of Malta biex kixfithom , il-pulizija għadha sal-lum titmexxa minn uffiċjali diżonesti.

Tabilħaqq, mhux bis-saħħa tat- Times of Malta konna sirna nafu bir-relazzjoni mill-qrib li Silvio Valletta kellu ma' Yorgen Fenech? 2.

Il-kredu ta' McCarthy, li qed jixli lit- Times of Malta li qed taħdem biex tgħatti xtur Keith Schembri, qed iwaħħal f'Ivan Martin għall-inċident li fih Yorgen Fenech ipprova jxaħħmu.

Kien hemm min saħansitra xlieni li "tlift il-boxxla morali" talli ma rajt xejn daqshekk ħażin li Ivan Martin iltaqa' mal-avukati ta' Yorgen Fenech.

Ħaġa bħal din ma kienitx tidħolli f'moħħi għaliex xogħoli huwa dak ta' kummentatur u mhux ta' reporter .

Li kieku rriżultali mingħand ħaddieħor li Ivan Martin tħallas mingħand l-avukati ta' Fenech, kont nissuspetta ħażin f'Ivan Martin.

Iżda din l-istorja rrakkontahieli hu stess.

Kien hu li rrakkonta kollox dwar l-offerta tal-ħlas lill-imgħallmin ta' fuqu.

U s-sofistrija jeħtieġ li naqtgħuha.

Il-flus li offrewlu kienu gejjin mingħand Yorgen Fenech.

Li kieku dan ma seħħx b'inizjattiva ta' Yorgen Fenech, lill-avukati tiegħu kien ikeċċihom dak il-ħin stess.

Iżda diġà għaddiet ġimgħa u dawn sal-lum għadhom l-avukati tiegħu.

Dan l-inċident ma kien xejn ħlief attentat biex jixxaħħam ġurnalist minn persuna mixlija li qatlet ġurnalista.

U ġaladarba l-ġurnalist rrifjuta li jixxaħħam u kixef lil min ipprova jxaħħmu, m'hemmx dubju li dan il-ġurnalist issa jinsab fil-periklu.

Possibbli li ma tgħallimna xejn? 3.

Għandi ngħid li napprezza d-dibattitu li tqanqal u l-kummenti li nkitbu dwar dak li jien ktibt nhar it-Tnejn li għadda meta ddefendejt lil Jason Azzopardi.

M'hemmx dubju li Jason Azzopardi naqas f'dak li huwa l-livell ta' mġieba mistenni minnu u għandna għalxiex inkunu rrabjati għalih.

Iżda b'daqshekk m'għandniex nagħmlu l-iżball li naljenaw l-attenzjoni tagħna mill-ġlieda kontra l-korruzzjoni enormi li hawn madwarna.

Ippermettuli nagħmel spjegazzjoni.

Keith Schembri u Konrad Mizzi kienu nqabdu li huma sidien ta' kumpanniji sigrieti fil-Panama.

Dawn baqgħu ma warrbux.

Joseph Muscat baqa' ma keċċihomx.

Reġgħu telgħu fil-gvern fl-2017 u baqgħu f'posthom waqt li ġurnalista li kienet kixfithom ġiet assassinata.

Kien biss wara li nqatlet Daphne li l-biċċa l-kbira minna ħadu l-briga li jibdew jirreżistu lill-klikka korrotta li ħakmet lill-pajjiż.

U proprju issa, kważi 5 snin wara, din il-klikka bdiet tilmaħ l-qamar fil-bir.

Li kieku fi Frar 2016 konna sirna nafu li Konrad Mizzi u Keith Schembri kienu aċċettaw il-ħlas ta' kont ta' €200 fuq żjara f'Tel Aviv, sal-lum din l-istorja diġà mietet fuq ommha.

Dakinhar l-attenzjoni kienet iffukata fuq l-iskandli tal- Café Premier , tal-proprjetà ta' Gaffarena property, tas- 17 Black , tal-imtieħen tar-riħ tal-Montenegro, tal- power station tal- Electrogas, tal-kuntrabandu tat-tonn u taż-żjut, tal-ftuħ tal-bibien lill-mafja fl-industrija tal- gaming, tal-maħfra li ngħatat lil John Dalli dwar tixħim, eċċetra, eċċetra.

Issa jien naf li l-qarrejja tiegħi huma nies li jippretendu li l-pajjiż għandu jkollu governanza tajba minn politiċi onesti.

U dan ifisser li – bħali – jippretendu li l-politiċi m'għandhomx jaċċettaw rigali mingħand in-negozjanti.

Madankollu l-fatt jibqa' li l-iskandlu tal-Panama u l-assassinju ta' ġurnalista ma tista' qatt titfagħhom fl-istess keffa maż-żjara f'Tel Aviv.

Il-kastig li jingħata ma jistax ikun l-istess.

Dan l-aħħar xi ħadd staqsieni jekk kienx sewwa dak li għamel Jason Azzopardi.

U żgur li ma kienx.

Nieħdu eżempju.

Ikun sewwa jekk, ħin bla waqt, naqbad u nboss waqt li nkun bilqiegħda f'ristorant?

Le ċertament m'huwiex sewwa.

Iżda għandi niġi kastigat daqslikieku sraqt minn ħanut?

Le.

Għaliex is-serq huwa bil-wisq aktar gravi minn tfiegħ ta' bassa f'ristorant.

Fil- Facebook, xi ħadd – ejjew ngħidu biex jiċċajta – kkummenta dwar l-"awto-sospensjoni" ta' Jason Azzopardi mill-grupp parlamentari tal-PN sakemm issir investigazzjoni interna.

Mhux bi ħsibni nidħol fil-mertu dwar messux issospenda lilu nnifsu jew le, għalkemm għandi d-dubji tiegħi kemm din it-triq li nqabdet kienitx waħda għaqlija.

Din li ġejja kienet ir-reazzjoni ta' xi ħadd li m'għandux grazzja ma' Jason Azzopardi għar-raġuni li Jason Azzopardi ma kellux grazzja ma' Adrian Delia.

U dan l-imbierek xandar il-famuż ritratt ta' Konrad Mizzi xurban b'tazza birra f'idu bi tbissima wiesa' fuq fommu u staqsa jekk Jason Azzopardi huwiex ser ipoġġi biswit Konrad Mizzi fis-sala tal-Parlament.

Iċ-"ċajta" hi li, bħal Konrad Mizzi, Jason Azzopardi għalissa huwa kunsidrat bħala deputat "indipendenti" u għaldaqstant jinsabu fl-istess sitwazzjoni.

Taħsbu li din "ċajta" li għandha tgħaxxik bid-daħk?

Taħsbu li d-"dnub" ta' Konrad Mizzi b'xi mod jista' jiġi paragunat ma' dak ta' Jason Azzopardi u li dawn għandhom jiġu kkastigati bl-istess manjiera?

Forsi dan iċ-ċajtier jista' jħawwar aktar iċ-ċajta tiegħu għaliex m'hemm ħadd li jippretendi li Jason Azzopardi għandu jiġi arrestat dwar kriminalità finanzjarja flimkien ma' Konrad Mizzi.

Għaldaqstant nistgħu ngħidu li kellna tliet stejjer fi żmien ġimgħatejn li setgħu servew biex aljenaw lill-attenzjoni tagħna mill-iskandli li ilhom jifnu lill-pajjiż għal żmien twil.

Tliet stejjer immirati biex jaljenawk mill-ħniżrijiet li wettqu Joseph Muscat, Keith Schembri u Konrad Mizzi.

Yorgen Fenech, int tista' ġġiegħel lil Jason Azzopardi jiskuża ruħu u saħansitra anki li jwarrab – għax hekk jagħmel min hu diċenti hekk kif jintebaħ li jkun żbalja. kien biss wara jumejn li ntebaħ li kien messu għamel l-oppost ta' dak li kien għamel.

Iżda dalgħodu tistgħu tibqgħu ċerti li, 5 snin wara li nkixfu bħala s-sidien ta' kumpanniji sigrieti fil-Panama, Keith Schembri u Konrad Mizzi qabdu waħda minn żewġ toroq: jew qed jibqgħu jinsistu li huma innoċenti jew inkella qed jinvokaw id-dritt tagħhom li jibqgħu siekta.

U fil-frattemp Yorgen Fenech qed jistenna u jipprova jxaħħam.

Dan moħħu biss biex jara kif ser jinħall mill-kobba li nqabad fiha waqt li int toqgħod tara kif ser tikkastiga lil Jason Azzopardi.

Previous: Repubblika mħassba dwar 'ġenerazzjoni mitlufa' ta' tfal tal-iskola .fusion-body .fusion-builder-column-2{width:50% !important;margin-top : 0px;margin-bottom : 0px;}.fusion-builder-column-2 > .fusion-column-wrapper {padding-top : 10px !important;padding-right : 10px !important;margin-right : 0;padding-bottom : 10px !important;padding-left : 10px !important;margin-left : 0px;}@media only screen and (max-width:1024px) {.fusion-body .fusion-builder-column-2{width:50% !important;}.fusion-builder-column-2 > .fusion-column-wrapper {margin-right : 0;margin-left : 0px;}}@media only screen and (max-width:640px) {.fusion-body .fusion-builder-column-2{width:100% !important;}.fusion-builder-column-2 > .fusion-column-wrapper {margin-right : 0px;margin-left : 0px;}} Next: Il-PN reġa' qabad it-triq tad-diċenza u min hu ndiċenti xejn ma ħa pjaċir b'dan .fusion-body .fusion-builder-column-3{width:50% !important;margin-top : 0px;margin-bottom : 0px;}.fusion-builder-column-3 > .fusion-column-wrapper {padding-top : 10px !important;padding-right : 10px !important;margin-right : 0px;padding-bottom : 10px !important;padding-left : 10px !important;margin-left : 0;}@media only screen and (max-width:1024px) {.fusion-body .fusion-builder-column-3{width:50% !important;}.fusion-builder-column-3 > .fusion-column-wrapper {margin-right : 0px;margin-left : 0;}}@media only screen and (max-width:640px) {.fusion-body .fusion-builder-column-3{width:100% !important;}.fusion-builder-column-3 > .fusion-column-wrapper {margin-right : 0px;margin-left : 0px;}} .fusion-body .fusion-flex-container.fusion-builder-row-2{ padding-top : 0px;margin-top : 0;padding-right : 0px;padding-bottom : 0px;margin-bottom : 0;padding-left : 0px;} window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-PN reġa' qabad it-triq tad-diċenza u min hu ndiċenti xejn ma ħa pjaċir b'dan

Edwin Vassallo ilu fil-PN għal ħafna snin.

Qatt ma kellu tolleranza, luċidità u rispett lejn id-diversità aktar milli għandu llum.

Iżda kien jaf li ma kienx jaqbillu jparla żejjed.

Kien jaf li ma setax igħaddiha lixxa li kieku kellu jesprimi bla xkiel il-preġudizzji tiegħu.

Iżda mbagħad il-PN għadda minn fażi li matulha t-tixrid tal-velenu tal-mibgħeda kontra ċerti nies kien sar moda.

It-twemmin ta' Karl Marx m'għandu x'jaqsam xejn u m'għandu ebda rabtiet mad-drittijiet tal-bniedem, aħseb u ara kemm għandu rabtiet mad-dritt universali kontra d-diskriminazzjoni msejsa fuq l-orjentazzjoni sesswali.

Karl Marx innifsu ma kien tkellem kważi xejn dwar is-sesswalità, hi x'inhi l-orjentazzjoni.

Kien hemm okkażjoni li fiha soċjalista Ġermaniż, li Marx ma kellux grazzja miegħu, kien ġie arrestat u kien ġie mixli li kien wettaq att omosesswali fil-pubbliku.

Karl Marx kien irrifjuta li jissieħeb f'kumitat li kien inħoloq biex jiddefendi lil Jean Baptist von Schweitzer u, f'ittri li kien bgħat lill-ħabib tiegħu Friedrich Engels, spiċċa biex għadda ż-żmien b'von Schweitzer.

Jekk xejn, x'aktarx li Karl Marx kien omofobiku daqs kemm huwa omofibiku Edwin Vassallo.

Kien Joseph Stalin li lill-irġiel omosesswali kien jikkastigahom b'ikla ħabs b'xogħol iebes għal 5 snin u wisq nissuspetta li Edwin Vassallo huwa influwenzat minn attitudnijiet ta' din il-qatgħa.

Hawn min isostni li din il-mibgħeda kollha kontra l-omosesswali tista' tfisser li Edwin Vassallo stess huwa omosesswali bil-moħbi.

Jista' jkun ukoll li dan m'huwiex il-każ.

Forsi jista' jagħti l-każ li huwa komunist bil-moħbi.

L-aktar ħaġa li tweġġa' hi l-fatt li Edwin Vassallo jifforma parti minn grupp imdaqqas ta' nies mhux biss qed jieħduha kontra persuni oħrajn li magħhom m'għandhomx grazzja, iżda wkoll qed jinfexxu kontra kulħadd bid-disprezz li għandhom għall-kunċett tad-drittijiet universali tal-bniedem.

Dawn id-drittijiet huma d-dritt tal-omosesswali li ma jiġux diskriminati, d-dritt tas-suwed, tan-nisa, tat-tfal, tal-morda u tal-anzjani u saħansitra ta' dawk li jxerrdu l-mibgħeda huma u jinvokaw il-Bibbja, li ma ssirx diskriminazzjoni fil-konfront tagħhom.

Il-Kummissarju Helena Dalli tifforma parti minn Kummissjoni Ewropea li issa jidher li aċċettat il-kampanja li kien għamel il-Parlament Ewropew sabiex ebda stat membru ma jkun jista' jgawdi ekonomikament mis-sħubija fl-UE kemm il-darba dawn jabbandunaw il-valuri li jsawwru lill-Ewropa: jiġifieri li ħadd m'għandu dritt li jiddiskrimina kontra xi kategorija tal-popolazzjoni.

Kien il-PN li ħadem qatigħ biex sieħeb lil Malta fl-Unjoni Ewropea u bis-saħħa tat-twemmin proto-faxxist u mimli mibgħeda li xerred Edwin Vassallo tul dawn l-aħħar tliet snin, ma m'għamel xejn ħlief ittradixxa l-vokazzjoni vera tal-PN.

Tul dawn l-aħħar tliet snin, il-preġudizzji tiegħu sabu r-riħ fil-qala.

Bosta huma l-politiċi li jemmnu bil-moħbi li l-omosesswali ħaqqhom li jiġu diskriminati, iżda dawn dejjem żammew lura milli jesprimu twemminhom fil-beraħ.

U l-PN b'xorti ħażina nħakem minn dan il-ġenn u minn dan il-velenu.

Iżda dalgħodu l-mexxej il-ġdid tal-PN Bernard Grech għamilha ċara li l-imġieba ta' Edwin Vassallo mhux ser tiġi tollerata.

It-tqegħid tal-bniedem fiċ-ċentru tal-politika tagħna ifisser ir-rispett lejn, u d-difiża attiva tad-dinjità u d-drittijiet fundamentali ta' kull individwu.

Mingħajr eċċezzjoni.

Niddisassoċja ruħi u lill- @PNMalta minn kummenti li jmorru kontra dan il-prinċipju. — Bernard Grech (@bernardgrech mt) November 13, 2020 Edwin Vassallo kellu bżonn jintebaħ li l-partit li għandu jimmilita fih huwa dak tal- Imperium Europa .

Kliem Edwin Vassallo qed joħloq spettaklu li Edwin Vassallo biss huwa ħerqan li jisimgħu.

Previous: L-attenzjoni tagħna jeħtieġ li tibqa' ffukata .fusion-body .fusion-builder-column-2{width:50% !important;margin-top : 0px;margin-bottom : 0px;}.fusion-builder-column-2 > .fusion-column-wrapper {padding-top : 10px !important;padding-right : 10px !important;margin-right : 0;padding-bottom : 10px !important;padding-left : 10px !important;margin-left : 0px;}@media only screen and (max-width:1024px) {.fusion-body .fusion-builder-column-2{width:50% !important;}.fusion-builder-column-2 > .fusion-column-wrapper {margin-right : 0;margin-left : 0px;}}@media only screen and (max-width:640px) {.fusion-body .fusion-builder-column-2{width:100% !important;}.fusion-builder-column-2 > .fusion-column-wrapper {margin-right : 0px;margin-left : 0px;}} Next: Robert Abela jrid ibellagħha li Roberta Metsola tobgħod lit-tfal morda bil-kanċer .fusion-body .fusion-builder-column-3{width:50% !important;margin-top : 0px;margin-bottom : 0px;}.fusion-builder-column-3 > .fusion-column-wrapper {padding-top : 10px !important;padding-right : 10px !important;margin-right : 0px;padding-bottom : 10px !important;padding-left : 10px !important;margin-left : 0;}@media only screen and (max-width:1024px) {.fusion-body .fusion-builder-column-3{width:50% !important;}.fusion-builder-column-3 > .fusion-column-wrapper {margin-right : 0px;margin-left : 0;}}@media only screen and (max-width:640px) {.fusion-body .fusion-builder-column-3{width:100% !important;}.fusion-builder-column-3 > .fusion-column-wrapper {margin-right : 0px;margin-left : 0px;}} .fusion-body .fusion-flex-container.fusion-builder-row-2{ padding-top : 0px;margin-top : 0;padding-right : 0px;padding-bottom : 0px;margin-bottom : 0;padding-left : 0px;} window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Robert Abela jrid ibellagħha li Roberta Metsola tobgħod lit-tfal morda bil-kanċer

Il-Prim Ministru m'għandux il-ħila li jinfatam mill-vizzji tal-imgħoddi.

Eżatt bħal dak ta' qablu, lill-iskema tal-bejgħ tal-passaporti ma jiddefendihiex bis-saħħa ta' argumenti mnebbħin mill-merti tagħha stess.

Tafu għaliex?

Għaliex ħlief għall-fatt li l-iskema tissarraf fi flus, m'għandha ebda merti.

Il-flus ma jrendux l-argument wieħed sod.

Tista' tagħmel il-flus anki jekk tagħmel serqa minn bank, iżda dan ma jfissirx li pass bħal dan huwa wieħed ta' min jagħmlu.

Illum Robert Abela ġie mistoqsi mill-ġurnalisti l-għala rrifjuta milli jifraħ lil Roberta Metsola fl-okkażjoni tal-ħatra tagħha bħala Viċi-President tal-Parlament Ewropew.

Din il-kwistjoni għadni s'issa ma ktibtx dwarha.

Lill-gvern hemm diversi affarijiet li tista' tixlieh dwarhom: fiċ-ċirkustanzi, n-nuqqas ta' grazzja, l-vavati u l-guffaġni jidhru kemmxejn banali.

Li kieku Robert Abela ma kienx mitluf f'dagħdiha biex lil Joseph Muscat u lill-klikka ta' madwaru jibqa' jagħtihom il-kenn u s-sostenn, li kieku m'huwiex jaħtar il-bażużli tiegħu fl-istazzjon nazzjonali tax-xandir biex jimlina bil-propaganda stil tal-Korea ta' Fuq, li kieku ma kienx qed jiżloq waħda wara l-oħra fin-niexef fejn tidħol l-imxijja Covid-19, li kieku ma kienx qed jagħti l-kenn lill-eks klijenti tiegħu li ħadmu l-bomba li qatlet lil Daphne u li kieku mhux iħalli l-migranti jegħrqu fil-baħar jew imutu bħala lsiera fil-Libja, m'għandix dubju li kont insib il-ħin biex nikkritika lil Robert Abela talli naqas li jifraħ lil for Roberta Metsola għall-unur li għamlet lil pajjiżna.

Iżda llum lill-ġurnalisti tahom ir-raġuni għall-vavati tiegħu u tahom l-aktar tweġiba ta' vavu li wieħed jista' jimmaġina: 'minħabba t-tfal li qed imutu bil-kanċer'.

Huwa stqarr li ma ħax pjaċir meta Roberta Metsola kienet għamlet kampanja kontra l-iskema tal-bejgħ tal-passaporti għaliex il-gvern qed jonfoq il-flus li qed jaqla' minnha biex jiffinanzja għaqda volontarja li tiġbor flus li qed jagħmlu tajjeb għan-nuqqasijiet tal-gvern f'dik li hi kura medika għat-tfal morda bil-kanċer u l-ħtiġijiet finanzjarji u soċjali tal-familji tagħhom.

Meta xela' falz lil Roberta Metsola li din għamlet kampanja biex lit-tfal morda bil-kanċer ttelfilhom il-flus mgħotija lil tal-Puttinu, Robert Abela wera' kemm huwa għażżien intellettwalment.

Lill-ġurnalisti qalihom li l-gvern kien ser igħaddi €5 miljun lill-Fondazzjoni Puttinu, flus li kien wiegħedhom Joseph Muscat.

Fl-2019, dawk li jaħdmu f'din l-għaqda kienu wkoll ġabru €1.68 miljun sabiex setgħu ffinanzjaw lill-attivitajiet tagħhom.

X'qed iżomm lill-gvern milli jirrikonoxxi li xogħol il-Fondazzjoni għandu jkun ħaġa waħda mas-servizz tas-saħħa nazzjonali li hu ffinanzjat mit-taxxi li jinġabru għal dan l-iskop?

Fl-2019 il-gvern ġabar €944 miljun mill-VAT.

U l-gvern għandu jistenna li jiġbor €50 miljun ieħor ma' kull 1% li tiżdied fir-rata tal-VAT, jiġifieri aktar minn 10 darbiet fuq dak li jirnexxielhom jiġbru tal-għaqda Puttinu jew mill-flus li jidħlu mill-bejgħ tal-passaporti.

Iżda dan xorta waħda jista' jitqies bħala intellettwalment għażżien għaliex il-gvern għandu jara kif jagħmel biex ma jkollux għalfejn iżid it-taxxi kull darba li jkollu żbilanċ.

F'Malta t-taxxi għadhom relattivament baxxi u ċertament jistgħu jsiru l-aġġustamenti li jkunu meħtieġa.

Iżda kemm kien ikun aktar għaqli li kieku f'dawn l-aħħar 7 snin, minflok biegħ il-passaporti u ntilef wara l- blockchain , il-gvern ħadem biex joħloq attivitajiet ekonomiċi ġodda li joħolqu l-impjiegi u żjieda fid-dħul għall-kaxxa ta' Malta.

Dan huwa l-mod għaqli li permezz tiegħu l-gvernijiet jieħdu ħsieb it-tfal morda: mhux billi jixlu lill-avversarji u lill-kritiċi b'akkużi foloz iżda permezz tal-ħolqien ta' attivitajiet ekonomiċi li jrendu l-flus li jkunu meħtieġa għas-servizzi pubbliċi li huma ntitolati għalihom il-morda u l-batuti.

Dan huwa dak li nippretendu aħna ċ-ċittadini mingħand Robert Abela.

Għaldaqstat jista' jagħti l-każ li mhux ser noqgħod inħabbel rasi li Robert Abela naqas li jifraħ lil Roberta Metsola għall-ħatra li ngħatat.

Naħseb li hi stess ma tantx tilfet irqad bl-inkwiet għax taf li għandha l-ħila li tilħaq l-għanijiet tagħha u teċċella f'xogħolha mingħajr ma jkollha xi raġel ieħor ma' djulha li jipprova jilgħabha tal-ħelu magħha.

Iżda meta lit-tfal morda bil-kanċer u l-ġenituri tagħhom li huma bżonn l-għajnuna li qed iċaħħadhom il-gvern, il-prim ministru jinqeda' bihom u jużahom bħala armi politiċi biex bihom jattakka lill-avversarji, ma nistax noqgħod sieket.

Previous: Il-PN reġa' qabad it-triq tad-diċenza u min hu ndiċenti xejn ma ħa pjaċir b'dan .fusion-body .fusion-builder-column-2{width:50% !important;margin-top : 0px;margin-bottom : 0px;}.fusion-builder-column-2 > .fusion-column-wrapper {padding-top : 10px !important;padding-right : 10px !important;margin-right : 0;padding-bottom : 10px !important;padding-left : 10px !important;margin-left : 0px;}@media only screen and (max-width:1024px) {.fusion-body .fusion-builder-column-2{width:50% !important;}.fusion-builder-column-2 > .fusion-column-wrapper {margin-right : 0;margin-left : 0px;}}@media only screen and (max-width:640px) {.fusion-body .fusion-builder-column-2{width:100% !important;}.fusion-builder-column-2 > .fusion-column-wrapper {margin-right : 0px;margin-left : 0px;}} Next: Bħal-lum sena ilu, ngħaqadtu mas-sejħa tagħna għal bidla .fusion-body .fusion-builder-column-3{width:50% !important;margin-top : 0px;margin-bottom : 0px;}.fusion-builder-column-3 > .fusion-column-wrapper {padding-top : 10px !important;padding-right : 10px !important;margin-right : 0px;padding-bottom : 10px !important;padding-left : 10px !important;margin-left : 0;}@media only screen and (max-width:1024px) {.fusion-body .fusion-builder-column-3{width:50% !important;}.fusion-builder-column-3 > .fusion-column-wrapper {margin-right : 0px;margin-left : 0;}}@media only screen and (max-width:640px) {.fusion-body .fusion-builder-column-3{width:100% !important;}.fusion-builder-column-3 > .fusion-column-wrapper {margin-right : 0px;margin-left : 0px;}} .fusion-body .fusion-flex-container.fusion-builder-row-2{ padding-top : 0px;margin-top : 0;padding-right : 0px;padding-bottom : 0px;margin-bottom : 0;padding-left : 0px;} window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


It-trasparenza skont Robert Abela

Lill-membri parlamentari, Robert Abela qalilhom li għandhom jikkonformaw ruħħom mal-kodiċi tal-etika u jiddikjaraw ġidhom.

Il-ministri tal-gvern huwa mistenni minnhom li kull sena jippubblikaw il-lista tal-ġid tagħhom.

Il-proċess m'huwiex wieħed li jista' jissejjaħ dettaljat u l-fatt biss li l-ġid ta' żwieġhom jew ta' seħbithom ma jiġix dikjarat, jirrendih f'farsa.

Iżda minkejja dawn ir-regoli laxki fejn tidħol it-trasparenza, ma jistax jingħad li Robert Abela jagħti eżempju tajjeb.

Insemmi biss l-ewwel u l-unika dikjarazzjoni tal-ġid li ġġib id-data ta' Marzu ta' din is-sena.

Din hi dikjarazzjoni partikolarment importanti għaliex id-dikjarazzjonijiet tal-ġid li jiġu warajha jistgħu mbagħad jitqabblu magħha.

Id-dikjarazzjoni tal-ġid ma ssirx kull sena biex inkunu nistgħu naraw kemm huma fqar jew għonja l-Ministri.

Issir sabiex il-pubbliku jkun jaf tkunx inbidlet is-sitwazzjoni finanzjarja tagħhom sakemm idumu fis-setgħa.

Nafu l-paga tal-Ministri kemm hi għaliex din hi regolata mil-liġi.

Għaldaqstant għandna nistennew li ġidhom għandu jiżdied b'dak li jirnexxielhom ifaddlu mill-paga.

Robert Abela, l-istess bħall-Ministri l-oħrajn kollha, ġie mistoqsi biex jiddikjara kemm qala' flus fl-2019 qabel ma' leħaq Ministru tal-Kabinett.

Ma kienx ser jiddikjara dan kollu lili jew lilek.

Huwa kiteb li qala' daqs kemm iddikjara li qala' lid-Dipartiment tat-Taxxa.

Fakkarni f'"ċajta" li kont smajt f'żogħżiti: min ikun ġie mistoqsi x'ħin hu jwieġeb li l-ħin huwa l-istess bħal dak li kien il-jum ta' qabel fl-istess ħin.

Robert Abela iwieġeb mingħajr ma jagħti tweġiba.

Inċidentalment, ix-xahar ta' Marzu huwa wieħed pjuttost bikri sabiex wieħed jiddikjara l-qliegħ tiegħu, speċjalment għas-sena 2019 li, minħabba l-imxijja Covid-19, bosta kienu dawk li għamlu d-dikjarazzjonijiet tagħhom matul ix-xahar ta' Awwissu.

Ejjew naraw kemm Robert Abela għandu l-ħila jkun trasparenti għallinqas sal-livell meħtieġ mill-kodiċi tal-etika, liema kodiċi jrid jara lil kulħadd josservah.

X'qed jistenna biex ixandar id-dikjarazzjoni tal-qliegħ tiegħu għas-sena 2019?

Previous: Bħal-lum sena ilu, ngħaqadtu mas-sejħa tagħna għal bidla .fusion-body .fusion-builder-column-2{width:50% !important;margin-top : 0px;margin-bottom : 0px;}.fusion-builder-column-2 > .fusion-column-wrapper {padding-top : 10px !important;padding-right : 10px !important;margin-right : 0;padding-bottom : 10px !important;padding-left : 10px !important;margin-left : 0px;}@media only screen and (max-width:1024px) {.fusion-body .fusion-builder-column-2{width:50% !important;}.fusion-builder-column-2 > .fusion-column-wrapper {margin-right : 0;margin-left : 0px;}}@media only screen and (max-width:640px) {.fusion-body .fusion-builder-column-2{width:100% !important;}.fusion-builder-column-2 > .fusion-column-wrapper {margin-right : 0px;margin-left : 0px;}} Next: Għall-qerq ma jirbħilhom ħadd .fusion-body .fusion-builder-column-3{width:50% !important;margin-top : 0px;margin-bottom : 0px;}.fusion-builder-column-3 > .fusion-column-wrapper {padding-top : 10px !important;padding-right : 10px !important;margin-right : 0px;padding-bottom : 10px !important;padding-left : 10px !important;margin-left : 0;}@media only screen and (max-width:1024px) {.fusion-body .fusion-builder-column-3{width:50% !important;}.fusion-builder-column-3 > .fusion-column-wrapper {margin-right : 0px;margin-left : 0;}}@media only screen and (max-width:640px) {.fusion-body .fusion-builder-column-3{width:100% !important;}.fusion-builder-column-3 > .fusion-column-wrapper {margin-right : 0px;margin-left : 0px;}} .fusion-body .fusion-flex-container.fusion-builder-row-2{ padding-top : 0px;margin-top : 0;padding-right : 0px;padding-bottom : 0px;margin-bottom : 0;padding-left : 0px;} window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Skont il-ħarġa tal-Gazzetta tal-Gvern tal-lum Ian Abdilla, l-uffiċjal għoli tal-Pulizija li qagħad jieħu belgħa kafè waqt li, fis-satra tal-lejl, Ali Sadr Hashemi Nejad inkiss inkiss ħareġ provi dokumentati mill-Pilatus Bank, ser jingħata midalja bħala rikonoxximent għas-servizz li ta lin-nazzjon.

Daphne Caruana Galizia, li nqatlet waqt li kienet fuq dmirijietha, għadha sal-lum ma ġietx rikonoxxuta mill-Istat.

Għalkemm m'għandix dubju li, kieku dan il-gvern offrielha xi onorifiċenza, kienet tibgħatu jdaħħalha fit-toqba t'għajnu.

Iżda Ian Abdilla ser ilesti sidru biex jilqa' l-midalja ta' sieħeb il-ġieħ.

F'Lulju li għadda Ian Abdilla tgħidx kemm laqlaq u temtem quddiem il-bord tal-inkjesta dwar il-qtil ta' Daphne Caruana Galizia.

Il-ħasla li qala' mingħand l-Imħallfin tal-bord, l-ebda xhud ieħor ma qalagħha.

"Kif bqajt m'għamilt xejn dwar il- Panama Papers !

Kif stajt ma bgħatx għal Keith Schembri u l-bqija?

Jidher li qed ngħixu f'żewġ dinjiet differenti" qaltlu l-Imħallef Abigail Lofaro fil-qorti.

Hekk hu.

Qed igħix f'dinja għalih li fiha jisħoqq li jdendlulu midalja ma' sidru filwaqt li aħna qed ngħixu f'dinja oħra nsegwu din il-kummiedja.

Lill-kriminali Ian Abdilla erħielhom igħadduha lixxa, għatta x-xtur ta' politiċi korrotti, kien il-wiċċ inkarnat tal-qerda tal-istituzzjonijiet tal-pajjiż u tad-dgħjufija tal-Pulizija u ta palata biex l-impunità li qatlet lil Daphne Caruana Galizia tibqa' tirrenja f'pajjiż li ngħata b'rigal lill-mafja fuq platt tal-fidda.

Waqt il-konferenza ta' għada dwar l-għaqda nazzjonali lill-President bi ħsiebni ngħidlu li jekk l-Istat jidhirlu li għandu jirrikonoxxi u jippremja lil Ian Abdilla, filwaqt li l-istess Stat għadu jtella' u jniżżel għandux jagħti rikonoxximent lil Daphne Caruana Galizia, l-għaqda nazzjonali jista' jaqbad u jarmiha l-baħar.


Aktar ma toqrob l-elezzjoni ġenerali, aktar qiegħdin joktru l-eżaġerazzjonijiet fid-diskors.

Il-bieraħ Robert Abela stqarr li s-sena 2021 ser tkun " waħda mill-aqwa snin fl-istorja ta' Malta ".

L-aqwa f'hiex?

Din it-tbassira fuq xiex qed isejjisha?

Fuq tbassir ekonomiku?

U dan it-tbassir fuqhiex huwa msejjes?

Bħalissa l-gvern imissu qed jaħdem qatigħ biex lill-pajjiż jagħtih iċ-ċans li jfiq malajr mill-ħsara li għamlet l-imxijja.

Iżda jidher ċar li t-tilqim qed isir bil-mod wisq.

Ħafna aktar bil-mod mill-bqija tad-dinja.

Ir-riklam dwar il-vaċċin uriena freezer jistenna l-wasla tiegħu.

L-ixkafef tal- freezer issa ntlew sewwa iżda bosta huma dawk li għadhom ma' ngħatawx it-tilqima.

Il-prim ministru mingħalih li ser ikollu l-ħila li jsib it-tarf ta' kollox billi joħlom biss dwar kemm id-dinja ser tkun aħjar wara li tgħaddi l-imxijja.

Robert Abela qed iwiegħedna li sa Mejju li ġej ser inkunu qed ngħumu fil-liri.

Skont hu, sa dakinhar ikun bħallikieku l-imxijja qatt ma ħakmitna.

L-operaturi ekonomiċi m'għandhomx l-ottimiżmu li qed juri hu għaliex dak li qed ibassar Robert Abela huwa biss ħolm u lista ta' xewqat.

Fl-"intervista" li kellu l-bieraħ fuq One TV, huwa stqarr li jistenna' li fl-2021 Malta għandha tgħaddi mill-eżami tal-FATF/Moneyval.

Jista' jagħti l-każ li din l-istqarrija għamilha għaliex għandu xi ndikazzjoni kredibbli li timlieh bit-tama.

J'Alla – iżda dan m'huwiex suċċess minnu nnifsu.

Il-fatt li ser inkunu skansajna diżastru ma jfissirx li qegħdin ngħixu fl-aħjar żmien.

Ma jfissirx li l-bqija tad-dinja ser tibda' tafdana.

Ma jfissirx li ser insibu tarf tal-problemi ekonomiċi li qed jaħkmu lid-dinja.

Ma jfissirx li m'għandniex għalfejn inħabblu moħħna biex niddiversifikaw l-attività ekonomika minn dik l-attività li ġabitna fil-gwaj li ninsabu fih bħalissa.

"Ma rridx biss li nerġgħu lura għal li konna qabel ħakmitna l-pandemija.

Irrid li nagħmlu pass 'il fuq.

Ma rridux biss naraw l-ekonomija terġa' lura għan-normal f'Mejju.

Irridu wkoll naraw it-tisħiħ tal-istituzzjonijiet u tal-governanza."

Dan kif bi ħsiebu jwettqu?Niftakru li l-korrotti għadhom jiġru barra, il-ġustizzja għadha ma seħħitx u l-iskop tar-riformi mhux biss hu limitat ħafna, iżda huma tali li jippruvaw igħaddu lin-nies minn għajn il-labra.

Araw ftit xi stqarr l-Imħallef Giovanni Bonello dwar dak li kien mistenni mir-riformi istituzzjonali.

"Nibda' nemmen li s-saltna tad-dritt m'għadhiex moribonda dakinhar li l-ewwel persuna esposta politikament tiġi mġiegħla terfa' r-responsabbilta għal għemilha.

S'issa ħadd ma ġie mġiegħel jerfa' r-responsabbiltà.

L-istituzzjonijiet kollha li kienu fid-dmir li jaraw li din ir-responsabbiltà tintrefa' minn min hu responsabbli, bħall-prosekutur, bħall-pulizija u bħal uħud mill-ġudikanti, għażlu li jagħlqu għajnejhom.

S'issa l-azzjonijiet li ttieħdu kienu nofs kedda."

F'Mejju 2017 kienu wiegħeduna "l-aqwa żmien" u ftit wara daħħluna f'diżastru, ġurnalista ġiet assassinata, ministri li nqabdu fil-korruzzjoni tħallew jgħadduha lixxa u s-saltna tad-dritt ġiet imminata b'mod biex tkun tista' isservi lid-delinkwenti.

Issa qed iwiegħduna "l-aqwa sena".

Alla magħna!


Żgur m'għandniex għalfejn noqgħodu niskantaw li x-xettiċimu fil-konfront tal-awtoritiajiet issa qed jinbidel f'nuqqas ta' dixxerniment dwar l-għejjun li għandhom jiġu fdati.

Nieħdu l-każ tal-anzjani minn San Ġwann.

Ftit anqas minn sena ilu, lil dawn kienu qalulhom biex ma joħorġux minn darhom.

Dan sakemm is-Sindku ġietu l-idea sublimi li jlaqqagħhom flimkien biex jilgħabu t-tombla, bħalma kienu jagħmlu sa ftit ilu.

X'imkien qrajt diversi kummenti ta' erba' ħelwin li kitbu li l-anzjani li marru għat-tombla u mbagħad inħakmu mill-imxijja, stednuha b'idejhom.

Wara kollox, l-awtoritajiet ilhom għal xhur sħaħ iwissuhom biex ma jiċċaqalqux minn darhom u biex ma jitħalltux ma' nies li ma jgħixux magħhom.

X'inhu s-Sindku jekk mhux rappreżentant tal-awtoritajiet?

L-anzjani l-għala m'għandhomx iserrħu b'moħħhom dwar dak li jgħidilhom is-Sindku jew il-Kunsill tagħhom biex ma jipperikolawx lil ħajjithom?

Għaliex għandna nistennew li l-pariri li nisimgħu minn fuq it-televiżjoni mingħand persuni li ma nafuhomx għandhom igħoddu aktar mill-pariri li jagħti l-ewwel ċittadin tal-lokalità?

Għaliex għandna nistennew li kulħadd huwa espert biżżejjed biex jiddeċiedi min huwa tassew l-espert?

Robert Abela qed iwiegħed li s-sena 2021 ser tkun "waħda mill-aqwa snin" .

Iżda, ftit wara, Chris Fearne wissiena li m'għandniex nistennew li jkollna l-immunità mill-imxijja "qabel tmiem is-sajf" .

Jiġifieri sa tmiem is-sajf ser ikollna nibqgħu ngħixu bir-restrizzjonijiet li s-sena 2020 għamluha waħda mill-agħar snin li qatt kellna.

Dan ċertament m'huwiex it-tort ta' Chris Fearne.

Madankollu jidher li, minħabba l-ineffiċjenza, nuqqas ta' ambizzjoni u nuqqas ta' għodda, m'hux qed isir sforz biżżejjed biex il-vaċċin jintlaħaq mill-akbar numru ta' persuni possibbli fl-inqas żmien.

Mhux tort ta' Chris Fearne li l-prim ministru tiegħu qed jintilef fil-ħolm u fid-delużjonijiet.

Jekk jibqa' sejjer hekk, dalwaqt ser jgħidilna biex intaqqbu l-vini tagħna bid-deterġent u li fil-pajjiż kollox ward u żahar.

In-nies għaliex għandha toqgħod tagħżel għandhiex temmen lill-prim ministru jew inkella lid-deputat tiegħu?

X'qed iżommhom milli jemmnu diskors inkompetenti mimli ottimiżmu li hu wkoll miksi b'eżiġenzi ta' urġenza elettorali?

Għaliex m'għandniex niskantaw jekk in-nies tagħżel li toqgħod fuq dak li jgħidilha Robert Abela dwar is-saħħa pubblika?

Kunu afu li dan il-ġenn m'huwiex limitat għall-imxijja.

Ftit wara li leħaq bħala kummissarju tal-pulizija, Anġlu Gafà stqarr li ried jerġa' jrodd lura l-fiduċja li l-pubbliku darba kellu fil-korp tal-pulizija.

Huwa wiegħed li, fejn ikun jeħtieġ, kienu ser iseħħu l-arresti u l-prosekuzzjonijiet ta' rjus kbar.

Kellna għalxiex ma nemmnuħx?

Għaliex m'għandniex nistennew li l-kummissarju jżomm kelmtu magħna?

Iżda l-verità hi li sal-lum ħadd minn dawn l-irjus kbar ma ttella' l-Qorti u ma kull ġurnata li tgħaddi qed jikbru d-dubji dwar jekk din l-istituzzjoni għandhiex interess ġenwin jew le li tara li sseħħ il-ġustizzja.

Araw ftit kif Adrian Delia nqeda' bil-kredibilità tiegħu bħala persuna pubblika – li hi dik li hi – biex iwaħħad il-kilba li għandu biex jivvendika ruħu ma' att ta' karità.

Araw ftit kif sieħbu Simon Mercieca qed jinqeda' bil-kredibilità akkademika tiegħu biex ibella' lin-nies it-teoriji konġurali tiegħu, kemm jekk dawn ikunu jittrattaw dwar frame-up fuq Yorgen Fenech jew dwar il-firxa tan- nanobots ta' Bill Gates fil-vaċċin kontra mxijja falza .

Huwa minnu li Joseph Goebbels saħansitra kellu PhD minn Heidelberg.

Iżda għaliex għandna nistennew li n-nies m'għandhiex toqgħod fuq l-għerf ta' min ikun mgħallem?

Li qed jiġri hu li l-politiċi qed jagħtu lin-nies kull raġun, mhux biss biex ma temminhomx, iżda biex ma temminx lil kull min hu politiku jew għandu xi awtorità pubblika.

Jekk ikun hemm tobba li b'reputazzjoni li, għall-pazjenti tagħhom, jagħżlu biss dawk il-mediċini maħduma minn kumpanniji li jxaħħmuhom, in-nies tibda' titlef il-fiduċja.

U meta pajjiż ikun mimli sa ruħ ommu b'politiċi giddiebin, in-nies tibda' tistaqsi lilha nnifisha jekk id-demokrazija tkunx għadha meħtieġa.

Qed nistiednu inkwiet serju.